sagorsarker/bangla-wikipedia huggingface dataset:
যমুনা ব্যাঙ্ক মেট্রো স্টেশন

যমুনা ব্যাঙ্ক মেট্রো স্টেশন দিল্লি মেট্রোর ব্লু লাইনে অবস্থিত। এটি দিল্লি জাতীয় রাজধানী অঞ্চলের যমুনা মেট্রো সেতুর বাম পারে অবস্থিত উত্তোলিত মেট্রো স্টেশন। ২০০৯ সালের ১০ই মে তারিখে এটি সাধারণ মানুষের ব্যবহারের জন্য চালু করে দেওয়া হয়। স্টেশনটি ব্লু লাইনের শাখা লাইনের সংযোগ বিন্দু। মেট্রো ব্রিজের নিচে রয়েছে দিল্লি দোকানদার পরিচালিত দাতব্য বিদ্যালয়। ভূতলে রয়েছে যমুনা ব্যাঙ্ক ডিপো।
ভুটানের জাতীয় জাদুঘর

ভুটানের জাতীয় জাদুঘর হলো পশ্চিম ভুটানের পারো শহরে অবস্থিত একটি সাংস্কৃতিক জাদুঘর। পারো শহরটি গৌরবময় ইতিহাস এবং অসংখ্য পবিত্র স্থানে সমৃদ্ধ। পারো উপত্যকাকে পৃথিবীর সবশেষ 'শ্যাংরি-লা' (কাল্পনিক পৌরানিক ভূমি) হিসাবে বিবেচনা হয়। তা জং নামে পরিচিত বহু পুরোনো একটি ভবনকে ভুটানের তৃতীয় বংশের রাজা জিগমে দর্জি ওয়াংচুকের নির্দেশে ১৯৬৮ সালে সংস্কার করে জাদুঘরে রূপান্তর করা হয়। তা জং মানে হলো ওয়াচ টাওয়ার। এখানে দাঁড়ালে নিচের পারো উপত্যকার অপরূপ সব সৌন্দর্য দেখা যায়। ব্রোঞ্জের মূর্তি এবং চিত্রাঙ্কনের সুন্দর চিত্রসহ ভুটানি শিল্পের কিছু সেরা নমুনা রাখার জন্য এখানে প্রয়োজনীয় পরিকাঠামো তৈরি করা হয়েছিল। ব্যাপক সংগ্রহ রক্ষণের জন্য এখানে উপযুক্ত গ্যালারিও নির্মাণ করা হয়। শিল্পের কাজগুলি বৈজ্ঞানিক ও মার্জিতভাবে এখানে প্রদর্শিত করা হয়।
বর্তমানে জাতীয় জাদুঘরের দখলে রয়েছে ভুটানি শিল্পের ৩,০০০টিরও বেশি কাজ, যা ভুটানের ১,৫০০ বছরেরও বেশি সাংস্কৃতিক ঐতিহ্যকে সকলের সামনে তুলে ধরা হয়। বিভিন্ন সৃজনশীল ঐতিহ্য এবং শৃঙ্খলার সাথে বর্তমানের ও অতীতের একটি অসাধারণ মিশ্রণের প্রতিনিধিত্ব এই জাদুঘরে এলে দেখা যায়। প্রদর্শনীতে মূল্যবান বৌদ্ধ নিদর্শন রয়েছে যা পর্যটক ও তীর্থযাত্রীদের আকর্ষণ করে। জাদুঘরটি ছয়টি তলা নিয়ে গঠিত। এখানকার প্রদর্শনী সংগ্রহালয়ে বৌদ্ধধর্মের ইতিহাস, দেশের ইতিহাস, নৃতাত্ত্বিক বিষয়ে নানান সংগ্রহ রয়েছে। এই জাতীয় জাদুঘরে দুটি বেদীও রয়েছে, যা ধর্মীয় ইতিহাসের দিক থেকে বিশেষ পরিচয় বহন করে। দেশী ও বিদেশী দর্শনার্থীদের জন্য ভুটানের জাতীয় জাদুঘরটি একটি প্রধান আকর্ষণ।
ভুটানে জাদুঘর আন্দোলনের সূত্রপাত বেশ পুরানো। তিব্বতের ৩৩তম বৌদ্ধ রাজা স্রোংটসান গাম্পোর দ্বারা খ্রিস্টীয় ৭ ম শতাব্দীতে পারো কিচু লাখাং এবং বুমথাং জাম্পল লাখাং নির্মাণের মাধ্যমে মঠ ও মন্দির প্রতিষ্ঠার সময় এই আন্দোলনের খোঁজ পাওয়া যায়।
পারোর তা-জং-এর ঐতিহাসিক ভবনে ভুটানের জাতীয় জাদুঘরটি রয়েছে। ১৯৪৯ সালে পারো ভ্যালির প্রথম গভর্নর, পনলপ তেনজিন দ্রুকদ্রা দ্বারা এই জাদুঘরটি নির্মিত হয়েছিল, যিনি দ্বিতীয় দ্রুক দেশি (ভুটানের অস্থায়ী প্রধান) হয়েছিলেন। ১৬৫৬ সাল থেকে ১৬৬৮ পর্যন্ত দেশটি শাসন করেছিলেন। তিনি ঝাবদ্রুং নগাওয়াং নামগেলের সৎ ভাইও ছিলেন।
তা-জং অর্থাৎ ওয়াচ টাওয়ারটি ১৬৫১ সালে সম্পন্ন হয়েছিল। এটি তিব্বত আক্রমণকারী বাহিনীর জন্য একটি আউটপোস্ট এবং ওয়াচ টাওয়ার হিসাবে দীর্ঘদিন ধরে কাজ করে।
দ্য ন্যাশনাল ব্যাংক (ফিলিস্তিন)

দ্য ন্যাশনাল ব্যাংক (টিএনবি) হল ফিলিস্তিনের একটি আর্থিক প্রতিষ্ঠান। আল রাফাহ মাইক্রোফাইন্যান্স ব্যাংক এবং আরব প্যালেস্টাইন ইনভেস্টমেন্ট ব্যাংকের একীভূতকরণের ফলে এটির জন্ম হয়েছিল।
জ্যোতিষচন্দ্র রায়

জ্যোতিষচন্দ্র রায় (২০ এপ্রিল ১৮৯৯ – ২৪ নভেম্বর ১৯৭৫) ছিলেন খ্যাতনামা ভারতীয় বাঙালি প্রাণরসায়নবিদ। চিকিৎসাক্ষেত্রে অসামান্য অবদানের জন্য ভারত সরকার ১৯৬৮ খ্রিস্টাব্দে দেশের তৃতীয় সর্বোচ্চ বেসামরিক পুরস্কার পদ্মভূষণে সম্মানিত করে। 
জ্যোতিষচন্দ্র রায়ের জন্ম ১৮৯৯ খ্রিস্টাব্দের ২০ এপ্রিল ব্রিটিশ ভারতের অধুনা বাংলাদেশের বরিশাল জেলার নরোত্তমপুরের। পিতা রায়বাহাদুর বরদাকান্ত রায় ছিলেন চক্ষুরোগ বিশেষজ্ঞ সিভিল সার্জন। জ্যোতিষচন্দ্র রায়ের পড়াশোনা শুরু হয় শান্তিনিকেতনে। এরপর কলকাতায়। উচ্চ শিক্ষার্থে বিদেশ গমন করেন। জার্মানির হাইডেলবার্গ বিশ্ববিদ্যালয়, বার্লিন বিশ্ববিদ্যালয় এবং যুক্তরাজ্যের লন্ডন পড়াশোনা করেন এবং গবেষনার চালান। ১৯২৪ - ২৬ খ্রিস্টাব্দে অধ্যাপক মার্টিন হ্যানের তত্ত্বাবধানে কলেরার মৌখিক টিকা'র উপর গবেষণা করে ১৯২৬ খ্রিস্টাব্দে বার্লিন বিশ্ববিদ্যালয় থেকে প্রথম শ্রেণীর অনার্স ডক্টরেট ডিগ্রি অর্জন করেন। প্রোটোজোলোজি তথা প্রোটোলজিতে "লেশম্যানিয়াসিস" এর উপর তার গবেষণা ছিল এক মৌলিক অবদান।
দেশে ফিরে জ্যোতিষচন্দ্র রায় ভারতের সেন্ট্রাল রিসার্চ ইনস্টিটিউটের প্রোটোলজিক্যাল সার্ভের ভারপ্রাপ্ত আধিকারিক নিযুক্ত হন। তবে ১৯৩৪ খ্রিস্টাব্দে তিনি সে কাজ ছেড়ে নিজে প্রতিষ্ঠা করেন "মেডিক্যাল রিসার্চ ইনস্টিটিউট" এবং সেখানেই আত্মনিয়োগ করেন। ১৯৫৪ খ্রিস্টাব্দে সংস্থাটির নাম "ইন্ডিয়ান ইনস্টিটিউট ফর বায়োকেমিস্ট্রি অ্যান্ড এক্সপেরিমেন্টাল মেডিসিন"-এ পরিবর্তিত হয়। ড.জ্যোতিষচন্দ্র রায় ১৯৬৪ খ্রিস্টাব্দ পর্যন্ত সংস্থাটির ডিরেক্টর ছিলেন। "অ্যানেলস্ অফ বায়োকেমিস্ট্রি অ্যান্ড এক্সপেরিমেন্টাল মেডিসিন" নামে একটি বার্ষিক একাডেমিক জার্নাল প্রকাশ করতেন।
১৯৬৮ খ্রিস্টাব্দে ড.জ্যোতিষচন্দ্র রায় ভারত সরকারের তৃতীয় সর্বোচ্চ বেসামরিক পুরস্কার পদ্মভূষণ লাভ করেন। 
১৯৭৫ খ্রিস্টাব্দের ২৪ নভেম্বর জ্যোতিষচন্দ্র রায় পরলোক গমন করেন।
ইন্দ্র বাহাদুর রাই

ইন্দ্র বাহাদুর রাই (৩ ফেব্রুয়ারি ১৯২৭ - ৬ মার্চ ২০১৮) হলেন ভারতের দার্জিলিং-এ বসবাসকারী একজন ভারতীয় নেপালি ভাষার লেখক এবং সাহিত্য সমালোচক। তিনি তার জীবদ্দশায় প্রচুর প্রবন্ধ, ছোটগল্প, উপন্যাস ও সাহিত্য সমালোচনা রচনা করেছেন। "ক্ষীর" এবং "রাত ভরি হুরি চালাও" তার কয়েকটি জনপ্রিয় রচনা। তিনি ঈশ্বর বল্লভ এবং বৈরাগী কাইনলাকে নিয়ে নেপালি সাহিত্যে তেসরো আয়াম নামীয় একটি সাহিত্য আন্দোলন শুরু করেন। ১৯৭৭ সালে নেপালি ভাষার জন্য প্রথম সাহিত্য অকাদেমি পুরস্কার প্রবর্তন করা হলে তিনি প্রথম প্রাপক হিসেবে এটি অর্জন করেন।
ইন্দ্র বাহাদুর রাই কার্শিয়াং এবং দার্জিলিং-এর বিদ্যালয়ে পড়াশোনা করেন। তিনি কলকাতা বিশ্ববিদ্যালয় থেকে স্নাতক এবং উত্তরবঙ্গ বিশ্ববিদ্যালয় থেকে ইংরেজিতে স্নাতকোত্তর সম্পন্ন করেন। তিনি দার্জিলিং-এর টার্নবুল উচ্চ বিদ্যালয়ে কয়েক বছর শিক্ষকতা করেছেন। রাই দার্জিলিংয়ের সেন্ট জোসেফ কলেজে ইংরেজি বিষয়ের অধ্যাপক হিসেবেও কাজ করেছেন। তিনি দার্জিলিং পৌরসভার ভাইস চেয়ারম্যান হিসেবেও দায়িত্ব পালন করেন।
আই.বি. রাই ১৯৫০ সালের দিকে নেপালি সাহিত্য ক্ষেত্রে প্রবেশ করেন যখন তিনি আধার, ভারতী, দিয়ো, দিয়ালো এবং রূপরেখার মতো বিভিন্ন পত্রিকায় সাহিত্য সমালোচনা মূলক লেখা প্রকাশ করতে শুরু করেন। তার প্রথম উপন্যাস "আজা রমিতা ছা" ১৯৬৪ সালে প্রকাশিত হয়। এরপর তিনি ছোটগল্পের ক্ষেত্রে প্রবেশ করেন। তার প্রথম গল্প ১৯৫৯ সালে প্রকাশিত হয়। ১৯৬০ সালে প্রকাশিত ত্রিশটি ছোটগল্পের সংকলন "ভিপানা কাটিপায়া" ছিলো তার প্রথম প্রকাশিত বই, যা নেপালি সাহিত্যে, বিশেষ করে ছোটগল্পের ধারায় ব্যাপক প্রভাব ফেলে।
১৯৬৩ সাল থেকে তিনি মাত্রিক সাহিত্য আন্দোলনের একজন বিশিষ্ট ব্যক্তিত্ব, যা নেপালি সাহিত্যের ইতিহাসে "আয়ামেলি আন্দোলন" নামে পরিচিত। ঈশ্বর বল্লভ এবং বৈরাগী কাইনলার সাথে যুক্তভাবে তিনি নেপালি সাহিত্যের অপরীক্ষিত ক্ষেত্রগুলোতে নিরীক্ষণ করেন। তারা সফলভাবে নেপালি সাহিত্যে – "তেসরো আয়াম" – নামে পরিচিত একটি তৃতীয় মাত্রা যোগ করেন।
নেপালি সাহিত্যের সবচেয়ে সুপরিচিত আধুনিক লেখকদের অন্যতম ইন্দ্র বাহাদুর রাইয়ের প্রধান কাজগুলি ভারতে নেপালি ভাষা নিয়ে অধ্যয়নরতদের জন্য অনেক বিশ্ববিদ্যালয়ের পাঠ্যসূচিতে অন্তর্ভুক্ত করা হয়েছে। নেপালি সাহিত্য জগতে তিনি ৬০ বছরেরও অধিক সময় ধরে সক্রিয় ছিলেন এবং সাহিত্য অকাদেমি পুরস্কার (তার "নেপালি উপন্যাসকা আধারহারু" কাজের জন্য), জগদম্বা শ্রী পুরস্কার এবং আগম সিং গিরি স্মৃতি পুরস্কার অর্জন করেন।
আই.বি. রাই অসংখ্য বই এবং সাহিত্য সাময়িকী সম্পাদনা করেছেন। তার গুরুত্বপূর্ণ সাহিত্য-কর্মগুওর মধ্যে রয়েছে :
তিনি মায়া দেবী রাইয়ের সাথে বিবাহ বন্ধনে আবদ্ধ হন এবং ২০১৭ সালের ২৭ আগস্ট, মায়া দেবীর মুত্যুর পূর্ব পর্যন্ত তারা একত্রে ছিলেন। এই দম্পত্তির ১ পুত্র এবং ২ কন্যা সন্তান রয়েছে।
রাই ২০১৮ সালের ৬ মার্চ তারিখে দার্জিলিংয়ে মৃত্যুবরণ করেন।
গ্রীষ্মকালীন অলিম্পিকে ক্রিকেট

আধুনিক গ্রীষ্মকালীন অলিম্পিক গেমসে ক্রিকেট একটি খেলা রয়েছে। ১৯০০ সালে পুরুষদের প্রতিযোগিতায় এটি শুধুমাত্র একবার খেলা হয়েছিল ১৯০০ গ্রীষ্মকালীন অলিম্পিকে, যেখানে গ্রেট ব্রিটেন জিতেছিল। এটি ২০২৮ সালে আবার অন্তর্ভুক্ত হওয়ার কথা রয়েছে।
ক্রিকেট মূলত ১৮৯৬ গ্রীষ্মকালীন অলিম্পিকে অন্তর্ভুক্ত হওয়ার কথা ছিল, যা অ্যাথেন্সে অনুষ্ঠিত হয়েছিল। সেই গেমসে ক্রিকেটই একমাত্র দলগত খেলা হতো। তবে, অপর্যাপ্ত দল থাকায় কোন খেলা অনুষ্ঠিত হয়নি।
ইভেন্টটি চার বছর পর ১৯০০ সালের গ্রীষ্মকালীন অলিম্পিকে প্যারিসে অনুষ্ঠিত হয়েছিল কিন্তু শুধুমাত্র দুটি দেশ প্রতিযোগিতা করেছিল, গ্রেট ব্রিটেন এবং আয়োজক ফ্রান্স। ফরাসি দলটি বেশিরভাগ ইংরেজ প্রবাসীদের দ্বারা প্রতিনিধিত্ব করেছিল, এবং এটি আনুষ্ঠানিকভাবে একটি মিশ্র দল হিসাবে বিবেচিত হয়। দলটি ডেভন এবং সমারসেট ওয়ান্ডারার্স ক্রিকেট ক্লাব দ্বারা প্রতিনিধিত্ব করেছিল, তাই জাতীয়ভাবে নির্বাচিত হয়নি। এটা বিবেচনা করা হয় যে অংশগ্রহণকারীদের মধ্যে খুব কমই প্রথম-শ্রেণীর ক্রিকেট খেলার জন্য যথেষ্ট ভালো ছিল, অন্যদিকে ব্রিটিশ দলের সামরসেটের মন্টেগু টোলার এবং আলফ্রেড বোয়ারম্যানের মাধ্যমে এই ধরনের আটটি খেলার অভিজ্ঞতা ছিল।
ম্যাচটি দুই দিন ধরে খেলা হয়েছিল যেখানে উভয় ১২-এ-সাইড দল দুটি করে ইনিংস ব্যাটিং করেছিল এবং প্রথম-শ্রেণীর মর্যাদা আকর্ষণ করতে পারেনি। ইংল্যান্ড ম্যাচটি ১৫৮ রানে জিতে স্বর্ণপদক জিতে নেয়। ফরাসিরা আরও পাঁচ মিনিট ধরে রাখলে খেলাটি ড্র ঘোষণা করা যেত।
একটি ক্রিকেট টুর্নামেন্ট ১৯০৪ গ্রীষ্মকালীন অলিম্পিকের জন্য সেন্ট লুইসে অনুষ্ঠিত হওয়ার কথা ছিল কিন্তু শেষ পর্যন্ত তা বাতিল করা হয়েছিল।
ভারতীয় ক্রিকেট নিয়ন্ত্রণ বোর্ড (বিসিসিআই) এবং ইংল্যান্ড এবং ওয়েলস ক্রিকেট বোর্ড (ইসিবি) সহ ক্রিকেটের অনেকগুলি নিয়ন্ত্রক সংস্থা দীর্ঘদিন ধরে অলিম্পিকে ফিরে আসার বিরোধিতা করেছিল। ২০১৫ সালে ইসিবি তাদের বিরোধিতা প্রত্যাহার করে নেয়, এবং ২০১৭ সালের মার্চ মাসে, রিপোর্ট করা হয়েছিল যে আন্তর্জাতিক ক্রিকেট কাউন্সিলের প্রধান ডেভ রিচার্ডসন অলিম্পিক ক্রিকেটের জন্য "সঠিক সময়" বলে মনে করেছিলেন। বিসিসিআই-এর বিরোধিতা নরম হয়েছে বলেও খবর প্রকাশ করা হয়।
২০২০ সালের অক্টোবরে, যুক্তরাষ্ট্র ক্রিকেট বলেছিল যে এটি ২০২৮ গ্রীষ্মকালীন অলিম্পিকে লস অ্যাঞ্জেলেসে ক্রিকেটকে একটি দীর্ঘমেয়াদী লক্ষ্য হিসেবে অন্তর্ভুক্ত করার প্রস্তাব করেছে। ২০২০ সালে, বিসিসিআই তার বার্ষিক সাধারণ সভায় আন্তর্জাতিক অলিম্পিক কমিটির কাছ থেকে কিছু স্পষ্টীকরণ পাওয়ার পরে ২০২৮ সালে টি২০ ক্রিকেট অন্তর্ভুক্ত করার জন্য আইসিসি-এর বিডকে সমর্থন করার সিদ্ধান্ত নেয়। ২০২১ সালের আগস্টে, আইসিসি ২০২৮ এবং ২০৩২ সালের গেমগুলি দিয়ে শুরু করে অলিম্পিকে ক্রিকেটের অন্তর্ভুক্তির জন্য বিড করার পরিকল্পনা নিশ্চিত করেছে।
প্রাণের মানুষ

প্রাণের মানুষ হল ২০০৩ সালের বাংলাদেশী প্রণয়ধর্মী নাট্য চলচ্চিত্র। এটি পরিচালনা করেছেন আমজাদ হোসেন এর কাহিনি লিখেছেন আলী হোসেন, চিত্রনাট্য ও সংলাপ লিখেছেন আমজাদ হোসেন। এতে শ্রেষ্ঠাংশে অভিনয় করেছেন শাবনূর, ফেরদৌস আহমেদ, ও শাকিব খান। 
চলচ্চিত্রটি ২০০৩ সালের ১১ই জুলাই বাংলাদেশে মুক্তি পায়। এটি ৫ম সিজেএফবি পারফরম্যান্স পুরস্কারে সমালোচক শাখায় সেরা অভিনেতা (ফেরদৌস) ও সেরা অভিনেত্রী (শাবনূর) বিভাগে দুটি পুরস্কার অর্জন করে এবং ৬ষ্ঠ মেরিল-প্রথম আলো পুরস্কারে সমালোচক শাখায় সেরা চলচ্চিত্র পরিচালক - সমালোচক (আমজাদ) ও সেরা চলচ্চিত্র অভিনেতা - সমালোচক (শাকিব) বিভাগে দুটি মনোনয়ন লাভ করে।
"প্রাণের মানুষ" চলচ্চিত্রটির সঙ্গীতায়োজন করেছেন আলাউদ্দিন আলী। গানের গীত লিখেছেন আমজাদ হোসেন এবং "পাস্ট ইজ পাস্ট" গানের গীত লিখেছেন মনিরুজ্জামান মনির। গানে কণ্ঠ দিয়েছেন সাবিনা ইয়াসমিন, এন্ড্রু কিশোর, কনকচাঁপা, মনির খান, সুজিত মোস্তফা, ও মমতাজ বেগম।
আয়না (২০০৬-এর চলচ্চিত্র)

আয়না কবরীর রচিত ও পরিচালিত ২০০৬ সালের বাংলাদেশী প্রণয়ধর্মী নাট্য চলচ্চিত্র। এটি তার পরিচালিত প্রথম চলচ্চিত্র। চলচ্চিত্রটির সংলাপ লিখেছেন আখতারুজ্জামান। চলচ্চিত্রটি যৌথভাবে প্রযোজনা করেছে মাছরাঙ্গা প্রডাকশন্স এবং ইমপ্রেস টেলিফিল্ম। এসিড সন্ত্রাস নিয়ে নির্মিত এই চলচ্চিত্রে শ্রেষ্ঠাংশে অভিনয় করেছেন কবরী, সুভাষ দত্ত, এটিএম শামসুজ্জামান, ফেরদৌস আহমেদ, সোহানা সাবা। চলচ্চিত্রটির সঙ্গীতায়োজন করেছেন ইমন সাহা।
চলচ্চিত্রটি ২০০৬ সালের ২৬শে মে বাংলাদেশে মুক্তি পায়। এটি ২৮তম বাচসাস পুরস্কারে শ্রেষ্ঠ সংলাপ রচয়িতা (আখতারুজ্জামান) বিভাগে একটি এবং ৯ম মেরিল-প্রথম আলো পুরস্কারে সেরা চলচ্চিত্র ও সেরা চলচ্চিত্র অভিনেত্রী - সমালোচক (সাবা) বিভাগে দুটি পুরস্কার লাভ করে।
"প্রাণের মানুষ" চলচ্চিত্রটির সঙ্গীতায়োজন করেছেন ইমন সাহা। গানের গীত লিখেছেন গাজী মাজহারুল আনোয়ার। গানে কণ্ঠ দিয়েছেন কনকচাঁপা, পলাশ, আবিদা সুলতানা ও ঝুমু খান।
পাটন জাদুঘর

পাটন জাদুঘর (নেপালি: पाटन संग्रहालय) হলো নেপালের একটি যাদুঘর যা নেপালের ললিতপুরে অবস্থিত। জাদুঘরটি ইউনেস্কোর বিশ্ব ঐতিহ্যবাহী স্থানের অধীনে পড়ে। 
পাটন জাদুঘরটি ১৯৯৭ সালে প্রয়াত রাজা বীরেন্দ্র বীর বিক্রম শাহ উদ্বোধন করেন। পাটান জাদুঘরটি নেপালের ঐতিহ্যবাহী পবিত্র ধর্মীয় শিল্পকলাগুলিকে একটি বিশিষ্ট স্থাপত্যের পরিবেশে প্রদর্শন করে। ভবনটি পাটন দরবারের একটি পুরানো আবাসিক দরবার সাবেক বাসভবন।, যা কাঠমান্ডু উপত্যকার প্রাক্তন মল্ল রাজাদের রাজপ্রাসাদগুলির মধ্যে একটি ছিল। রাজকীয় প্রাসাদটি ১৭৩৪ সালে একটি বৌদ্ধ মঠের জায়গায় নির্মিত হয়েছিল। যাদুঘরের কেন্দ্রীয় আঙিনাটি কেশব নারায়ণ চক নামে পরিচিত। কেশবনারায়ণ - ভগবান বিষ্ণুর একটি রূপ। জাদুঘরের কেন্দ্রে কেশবনারায়ণের একটি মন্দির রয়েছে। এই জাদুঘরের স্থানটি ইতিহাসে চৌকোট দরবার বা চারকোণা দুর্গ-প্রাসাদ হিসাবে লিপিবদ্ধ আছে। কাঠমান্ডু উপত্যকার স্মৃতিস্তম্ভগুলি রক্ষার জন্য ইউনেস্কোর একটি আন্তর্জাতিক প্রচারাভিযান হয়। সেই প্রচারাভিযানে অস্ট্রিয় সরকার পাটন দরবার স্কোয়ার সংরক্ষণের জন্য নেপাল সরকারের সাথে যৌথভাবে কাজ করার অঙ্গীকার করে। এটি নেপালের প্রথম সরকারি জাদুঘর যা নিজস্ব পরিচালনা পর্ষদের দ্বারা পরিচালিত একটি স্বায়ত্তশাসিত প্রতিষ্ঠান হিসাবে পরিচিতি লাভ করেছে। এই জাদুঘরটিতে বৌদ্ধধর্মের উপর জ্ঞান অর্জনের জন্য পাটান-শহরে শিল্প ও স্থাপত্যের প্রাধান্য পেয়েছে। যাদুঘরটি দর্শনার্থীদের কাছে দক্ষিণ এশিয়ার অন্যতম সেরা জাদুঘর হিসেবে প্রশংসিত হয়েছে।
২০১৫ সালের এপ্রিলে ভূমিকম্পে পাটন দরবার স্কোয়ার ব্যাপকভাবে ক্ষতিগ্রস্ত হয়।
পরিচালনা পর্ষদের বর্তমান চেয়ারম্যান হলেন ভারতমণি সুবেদী, সংস্কৃতি, পর্যটন ও বেসামরিক বিমান চলাচল মন্ত্রক, সিং দরবার, কাঠমান্ডু। 
এই জাদুঘরের প্রবেশ মূল্য বিদেশী দর্শকদের জন্য ১০০০ নেপালি রুপি, সার্ক দর্শকদের জন্য ২৫০, নেপালি দর্শকদের জন্য ৩০ এবং নেপালি শিক্ষার্থীদের জন্য (পরিচয় সহ) ১৫ টাকা। 
পাটন জাদুঘরের লক্ষ্য হলো "সংরক্ষণ ও প্রদর্শনীর মাধ্যমে হিন্দু ও বৌদ্ধ ধর্মের পবিত্র শিল্প, সংস্কৃতি এবং মূর্তিবিদ্যার ব্যাখ্যা" করা। 
জাদুঘরের প্রদর্শনী নেপালের সাংস্কৃতিক ইতিহাসের দীর্ঘ সময়কে বর্ণণা করে। এই জাদুঘরটিতে ১,১০০টিরও বেশি নিদর্শন রয়েছে, যার মধ্যে প্রায় ২০০টি স্থায়ী প্রদর্শনে রয়েছে৷ 
বেশিরভাগ প্রদর্শিত বস্তু ঢালাই ব্রোঞ্জ দিয়ে তৈরি। মূর্তিগুলি বেশিরভাগ হিন্দু ও বৌদ্ধ দেবদেবীর ভাস্কর্য। কিছুক্ষেত্রে গিল্ট কপার রেপোসের কাজও রয়েছে। ঐতিহ্যবাহী কারুশিল্পের জন্য পাটান বিখ্যাত।
চ্যাপো (পানীয়)

চ্যাপো মিষ্টি কলা, পানি ও মশলা দিয়ে তৈরি একটি পানীয়। এটি পেরুভীয় আমাজন জঙ্গলের ম্যাটস এবং শিপিবো জনগনের কাছ থেকে এসেছে, এবং দারুচিনি ও লবঙ্গ দিয়ে মসলাযুক্ত সিদ্ধ মিষ্টি কলা থেকে তৈরি করা হয়। ম্যাটসেরা ঘরে তৈরি খেজুর পাতার চালনির মাধ্যমে কলার নরম মাংস চেপে, চ্যাপো রান্না করে এবং আগুনে গরম করে পরিবেশন করে।
কুর্মিটোলা গল্‌ফ ক্লাব

কুর্মিটোলা গল্‌ফ ক্লাব বাংলাদেশে অবস্থিত ঢাকা সেনানিবাসের একটি গলফ ক্লাব। এটি বাংলাদেশ সেনাবাহিনী কর্তৃক পরিচালিত। ক্লাবটির সভাপতি হলেন বাংলাদেশ সেনাবাহিনীর প্রধান জেনারেল ওয়াকার-উজ-জামান ওএসপি, এসজিপি, পিএসসি। ক্লাবটিকে "মর্যাদাপূর্ণ" হিসাবে বর্ণনা করা হয়েছে।
ক্লাবটি ১৯৫৬ সালে প্রতিষ্ঠিত হয়। এটি ১৯৬৬ সালে বর্তমান অবস্থানে স্থানান্তরিত হয়। ২০১৬ সালে বাংলাদেশের পররাষ্ট্র মন্ত্রণালয় নিরাপত্তার আশঙ্কায় কূটনীতিকদের বাইরের কার্যক্রম বন্ধ করার পর দেশে বসবাসরত কূটনীতিকদের কাছে গল্‌ফ ক্লাবটি অফার করেছিল। গল্‌ফ ক্লাবের প্রাক্তন ক্যাডি সিদ্দিকুর রহমান ২০১৬ সালের অলিম্পিকে গল্‌ফ খেলার ইতিহাসে প্রথম বাংলাদেশি হয়েছিলেন। ক্লাবটি এশিয়ান ট্যুর ইভেন্ট, বসুন্ধরা বাংলাদেশ ওপেন সহ পেশাদার জাতীয় এবং আন্তর্জাতিক গলফ টুর্নামেন্ট আয়োজন করেছে।
মোঃ হাবিবুল গনি

মোঃ হাবিবুল গনি বাংলাদেশ সুপ্রিম কোর্টের হাইকোর্ট বিভাগের একজন বিচারপতি।
গনি ১৯৬২ সালের ৩১ মে জন্মগ্রহণ করেন। তিনি চট্টগ্রাম বিশ্ববিদ্যালয় থেকে এমএসএস এবং আইন ডিগ্রি সম্পন্ন করেন।
গণি ১৯৮৯ সালের ৩ এপ্রিল জেলা আদালতের আইনজীবী হন।
১১ এপ্রিল ১৯৯২ তারিখে, গণি বাংলাদেশ সুপ্রিম কোর্টের হাইকোর্ট বিভাগের একজন আইনজীবী হন।
গণি ১৮ এপ্রিল ২০১০ তারিখে বাংলাদেশ সুপ্রিম হাইকোর্ট বিভাগের অতিরিক্ত বিচারপতি নিযুক্ত হন।
গণি ১৫ এপ্রিল ২০১২ সালে হাইকোর্ট বিভাগের স্থায়ী বিচারপতি হন।
২০১৫ সালের ১১ জানুয়ারি গণি ও বিচারপতি জিনাত আরার আদালত কক্ষ থেকে ৫০০ গ্রাম ওজনের তিনটি বোমা উদ্ধার করা হয়।
১৭ ডিসেম্বর ২০১৭ তারিখে, গণি এবং বিচারপতি কে. এম. কামরুল কাদের দিনাজপুরের সহকারী ভূমি কমিশনার ও নির্বাহী ম্যাজিস্ট্রেট বিরোদা রানী রায়ের বৈধতার বিষয়ে একটি "সুয়া স্বতঃপ্রণোদিত" রুল জারি করে আইনজীবী নিরোদ বিহারী রায়কে কারাদণ্ড ও ৫০০ টাকা জরিমানা করেন। উপজেলা ভূমি অফিসে বসা বিরোধের জের ধরে এ ঘটনা ঘটে। বিরোদা রানী রায় তার কৃতকর্মের জন্য আদালতে নিঃশর্ত ক্ষমা চেয়েছেন।
১১ সেপ্টেম্বর ২০২০ সালে গণি এবং বিচারপতি মো. বদরুজ্জামান একটি রায় জারি করেন যাতে বলা হয় যে জামিনের শর্ত ভঙ্গ করা হয়েছে এমন প্রমাণ না থাকলে নিম্ন আদালত উচ্চ আদালত কর্তৃক জামিনপ্রাপ্ত ব্যক্তির জামিন বাতিল করতে পারে না।
২২ সেপ্টেম্বর ২০২১ তারিখে, গণি এবং বিচারপতি মোঃ রিয়াজ উদ্দিন খান আট বছরের জন্য কারাগারে থাকা সোনাগাজী থানার ভারপ্রাপ্ত কর্মকর্তা মোয়াজ্জেম হোসেনের জামিন প্রত্যাখ্যান করেন। হোসেন নুসরাত জাহান রাফি হত্যাকাণ্ডে নিহতের মৃত্যুর জবানবন্দি রেকর্ড করেছিলেন এবং ভিকটিমের অনুমতি ছাড়াই ভিডিওটি প্রচার করেছিলেন। ২০২১ সালের ডিসেম্বরে, গণি এবং মো. রিয়াজ উদ্দিন খান গ্রামীণ ব্যাংকের প্রতিষ্ঠাতা এবং নোবেল শান্তি পুরস্কার বিজয়ী মুহাম্মদ ইউনূসের বিরুদ্ধে শ্রম আইনের মামলায় ছয় মাসের স্থগিতাদেশ জারি করেন। গ্রামীণ কমিউনিকেশনের ১০১ জন শ্রমিককে স্থায়ী না করা ও প্রাপ্য সুবিধা না দেওয়ার অভিযোগে কলকারখানা ও প্রতিষ্ঠান পরিদর্শন অধিদপ্তরের পরিদর্শক আরিফুজ্জামান এ মামলা করেন।
২৫ জানুয়ারী ২০২২, গণি এবং বিচারপতি এস এম মজিবুর রহমান মাদক মামলায় সাংবাদিক কনক সারওয়ারের বোন নুসরাত শাহরিন রাকার জামিন প্রত্যাখ্যান করেন।
আমপারা জেলা

<templatestyles src="Module:Infobox/styles.css"></templatestyles>
আমপারা জেলা ( ; ) হল শ্রীলঙ্কার ২৫টি জেলার মধ্যে একটি, দেশের দ্বিতীয় স্তরের প্রশাসনিক বিভাগ। জেলাটি শ্রীলঙ্কার কেন্দ্রীয় সরকার কর্তৃক নিযুক্ত একজন জেলা সচিব (পূর্বে সরকারী এজেন্ট হিসাবে পরিচিত ছিল) এর নেতৃত্বে একটি জেলা সচিবালয় কর্তৃক পরিচালিত হয়। জেলার রাজধানী আমপাড়া শহর। জেলাটি ১৯৬১ সালের এপ্রিল মাসে বাটিকালোয়া জেলার দক্ষিণ অংশ থেকে বিভাজন করে তৈরি হয়েছিল।
আমপাড়া জেলা শ্রীলঙ্কার দক্ষিণ-পূর্বে পূর্বাঞ্চল প্রদেশে অবস্থিত। এর আয়তন । এর উত্তরে বাট্টিকালোয়া এবং পোলোনারুওয়া জেলা, পূর্বে ভারত মহাসাগর, দক্ষিণে হাম্বানটোটা জেলা, উত্তর-পশ্চিমে বাদুল্লা এবং মাতালে জেলা এবং পশ্চিম ও দক্ষিণ-পূর্ব দিকে মোনারাগালা জেলা রয়েছে।
আমপাড়া জেলার উত্তর-পশ্চিম প্যানহ্যান্ডেল (দেহিয়াত্তাকান্দিয়া ডিএস বিভাগ) মাদুরু ওয়া জলাধার জেলার বাকি অংশ এবং পূর্ব প্রদেশ থেকে পৃথক হয়েছে।
২০১২ সালে আমপারা জেলার জনসংখ্যা ছিল ৬৪৮,০৫৭ জন। জাতিগত এবং ধর্মীয় উভয় দিক থেকেই জেলাটি শ্রীলঙ্কার সবচেয়ে বৈচিত্র্যময় অংশ।
পূর্ব ও উত্তরের অন্যান্য অঞ্চলের মতো জেলার জনসংখ্যাও গৃহযুদ্ধে ক্ষতিগ্রস্ত হয়েছিল। যুদ্ধে আনুমানিক ১,০০,০০০ মানুষ নিহত হয়েছিল। কয়েক লক্ষ সিংহলী দেশের পশ্চিম দিকে চলে যায়। অনেক শ্রীলঙ্কান তামিলও রাজধানী কলম্বোর আপেক্ষিক নিরাপদ এলাকায় চলে গেছে। যুদ্ধের কারণে জেলায় বসবাসকারী সমস্ত জাতিগত ও ধর্মীয় গোষ্ঠীর অনেক লোককে শ্রীলঙ্কার অন্যান্য অংশে পালিয়ে যেতে বাধ্য করেছিল, যদিও গৃহযুদ্ধ শেষ হওয়ার পর তাদের অধিকাংশই জেলায় ফিরে এসেছে।
আমপাড়া জেলায় ২০টি স্থানীয় কর্তৃপক্ষ রয়েছে যার মধ্যে দুটি পৌরসভা, একটি নগর পরিষদ এবং বাকি ১৭টি বিভাগীয় পরিষদ (প্রদেশ সভাই বা প্রদেশীয় সভা)।
আমপাড়া জেলাকে ২০টি ডিভিশনাল সেক্রেটারি ডিভিশনে (ডিএস ডিভিশন) বিভক্ত করা হয়েছে, প্রতিটির নেতৃত্বে একজন বিভাগীয় সেক্রেটারি (পূর্বে সহকারী সরকারী এজেন্ট হিসাবে পরিচিত ছিল)। ডিএস বিভাগগুলি আরও ৫০৭টি গ্রাম নীলাধারী বিভাগে (জিএন বিভাগ) উপ-বিভক্ত।
আমপাড়া জেলায় বিভাগীয় সচিবালয়ের সংখ্যা ২০টি।
শেখ রেজোয়ান আলী

শেখ রেজোয়ান আলী বাংলাদেশ সুপ্রিম কোর্টের হাইকোর্ট বিভাগের একজন অবসরপ্রাপ্ত বিচারপতি।
২০০০ সালে, মেট্রোপলিটন দায়রা জজ হিসাবে, আলী হুমায়ুন জহির হত্যা মামলার বিচারক ছিলেন, যিনি ইউনাইটেড কমার্শিয়াল ব্যাংক লিমিটেডের একজন পরিচালক ছিলেন যা জোরপূর্বক আখতারুজ্জামান চৌধুরী বাবু কর্তৃক দখল করা হয়েছিল।
৬ নভেম্বর ২০০১ সালে আলী এবং বিচারপতি গৌর গোপাল সাহা একটি রায় জারি করেন যা বলেছিল যে আদালতকে চলমান বিচারে অতিরিক্ত প্রমাণের অনুমতি দেওয়ার কারণ রেকর্ড করতে হবে। ২০০৩ সালে ৩ জুলাই তারিখে, রাষ্ট্রপতি ইয়াজউদ্দিন আহম্মেদ আলীকে হাইকোর্ট বিভাগের স্থায়ী বিচারপতি নিযুক্ত করেন।
২০০৮ সালের সেপ্টেম্বরে, আলী এবং বিচারপতি মো. রইস উদ্দিন তার আইনজীবী শেখ ফজলে নূর তাপসের আবেদনের পরিপ্রেক্ষিতে একজন ব্যবসায়ী নূর আলীর দায়ের করা চাঁদাবাজির মামলায় সাবেক প্রধানমন্ত্রী শেখ হাসিনার জামিন আবেদন নাকচ করে দেন। বাংলাদেশ সরকারের পক্ষ থেকে জামিন আবেদনের প্রতিদ্বন্দ্বিতা করা হয়।
২০০৯ সালের জানুয়ারিতে আলী এবং বিচারপতি মো. রইস উদ্দিন আইন প্রয়োগকারী সংস্থাকে নাইকো দুর্নীতি মামলা এবং বার্জ-মাউন্টেড পাওয়ার প্ল্যান্ট দুর্নীতি মামলায় প্রধানমন্ত্রী শেখ হাসিনাকে হয়রানি না করার জন্য বলেছিলেন।
২০১০ সালের মে মাসে, আলী এবং বিচারপতি হাবিবুল গণি শেখ ফজলে নূর তাপসের উপর বোমা হামলার অভিযোগে দায়ের করা মামলায় লেফটেন্যান্ট কর্নেল খন্দকার আবদুর রশিদের মেয়ে মেহনাজ রশিদকে জামিন দেন। ২০১০ সালের জুলাই মাসে, আলী ও আলী এবং বিচারপতি মো. হাবিবুল গণি ১৯৮৮ সালে রাজশাহী বিশ্ববিদ্যালয়ে ইসলামী ছাত্রশিবির কর্মীকে হত্যার ঘটনায় বিচারপতি মো. রুহুল কুদ্দুস সহ ১১ জনের বিরুদ্ধে হত্যার বিচার স্থগিত করেন।
২০১১ সালের জুনে, আলী এবং বিচারপতি মুহাম্মদ আবদুল হাফিজ ২০০১ সালের নারায়ণগঞ্জ বোমা হামলার ঘটনায় দায়ের করা মামলায় আবদুস সালাম পিন্টু এবং নাসিরুদ্দিন আহমেদ পিন্টুকে জামিন দেন।
ইভটিজিং (চলচ্চিত্র)

ইভটিজিং কাজী হায়াৎ রচিত ও পরিচালিত ২০১৩ সালের বাংলাদেশী নাট্য চলচ্চিত্র। কাজী মারুফ ফিল্মস্‌-এর ব্যানারে চলচ্চিত্রটি প্রযোজনা করেন মোহাম্মদ মোকাররম সর্দার ও কাজী মারুফ। নারী উত্ত্যক্তকরণ নিয়ে নির্মিত চলচ্চিত্রটিতে শ্রেষ্ঠাংশে অভিনয় করেন কাজী মারুফ, তমা মির্জা, মিজু আহমেদ, কাজী হায়াৎ ও কাবিলা। চলচ্চিত্রটির সুর ও সঙ্গীতায়োজন করেন সাগীর আহমেদ।
চলচ্চিত্রটি ২০১৩ সালের ৬ই সেপ্টেম্বর বাংলাদেশে মুক্তি পায় ও ব্যবসাসফল হয়। এটি ৩৫তম বাচসাস পুরস্কারে শ্রেষ্ঠ গায়িকা বিভাগে একটি পুরস্কার এবং ১৬তম মেরিল-প্রথম আলো পুরস্কারে সেরা চলচ্চিত্র - সমালোচক (মারুফ), সেরা চলচ্চিত্র পরিচালক - সমালোচক (হায়াৎ), ও সেরা চলচ্চিত্র অভিনেত্রী - সমালোচক (তমা) বিভাগে তিনটি মনোনয়ন লাভ করে।
"ইভটিজিং" চলচ্চিত্রটির সুর ও সঙ্গীতায়োজন করেছেন সাগীর আহমেদ। গানের গীত লিখেছেন মুনশী ওয়াদুদ, ঠাকুর দ্বীজদাস ও মজিবুর রহমান পলাশ। গানে কণ্ঠ দিয়েছেন সাবিনা ইয়াসমিন, আলম আরা মিনু, ফকির সাহাবুদ্দিন, পুলক, বিউটি, নির্ঝর, সাগীর।
চলচ্চিত্রটি ২০১৩ সালের ৬ই সেপ্টেম্বর বাংলাদেশে ৪৫টি প্রেক্ষাগৃহে মুক্তি পায়। হল মালিক সমিতির হিসাব অনুযায়ী এটি সেই বছরের পঞ্চম সর্বোচ্চ ব্যবসাসফল চলচ্চিত্র।
কুরতুবা বিশ্ববিদ্যালয়

কুরতুবা বিশ্ববিদ্যালয় ২০০১ সালে প্রতিষ্ঠিত পাকিস্তানের একটি বেসরকারি বিশ্ববিদ্যালয়। কুরতুবা হলো আন্দালুসের (বর্তমান স্পেন) কর্দোবা নামের আরবি রূপ। পাকিস্তানের ডেরা ইসমাইল খান এবং পেশাওয়ারে এর দুটি ক্যাম্পাস রয়েছে। কুরতুবা বিশ্ববিদ্যালয়ের উভয় ক্যাম্পাসই আলাদাভাবে স্বীকৃত এবং পাকিস্তানের উচ্চ শিক্ষা কমিশন দ্বারা 'ডাব্লিউ-৩' বিভাগে স্থানপ্রাপ্ত। পাকিস্তানের উচ্চ শিক্ষা কমিশনের র‍্যাঙ্কিং অনুসারে, এটি পাকিস্তানের বিশ্ববিদ্যালয়গুলোর মধ্যে সপ্তম অবস্থানে রয়েছে। এটি খাইবার পাখতুনখোয়া সরকার দ্বারা পরিচালিত এবং পাকিস্তানের উচ্চ শিক্ষা কমিশন দ্বারা অনুমোদিত।
কুরতুবা ইউনিভার্সিটি অব সায়েন্স অ্যান্ড ইনফরমেশন টেকনোলজি বা কুরতুবা বিশ্ববিদ্যালয় হলো পাকিস্তানের খাইবার পাখতুনখোয়ার বেসরকারি খাতের অগ্রগামী বিশ্ববিদ্যালয়গুলোর মধ্যে একটি।
বিশ্ববিদ্যালয়টি ২০০১ সালের ৩০ আগস্ট, পাকিস্তানের গভর্নর দ্বারা জারি করা একটি সনদের মাধ্যমে প্রতিষ্ঠিত হয় এবং ইসলামাবাদের উচ্চ শিক্ষা কমিশন (সাবেক ইউজিসি) দ্বারা স্বীকৃত হয়। ২০০৬ সালে, বিশ্ববিদ্যালয় থেকে গার্লস স্কুল ও কলেজ আলাদা করা হয়। ২০০৮ সালে, লাহোরের পিআইএ সোসাইটিতে একটি মডেল স্কুল প্রতিষ্ঠা করা হয়।
কুরতুবা ইউনিভার্সিটি অব সায়েন্স অ্যান্ড ইনফরমেশন টেকনোলজি নতুন র‍্যাঙ্কিং সিস্টেমে পাকিস্তানের উচ্চ শিক্ষা কমিশন কর্তৃক 'ডাব্লিউ-৩' বিভাগে এবং দেশের শীর্ষস্থানীয় বিশ্ববিদ্যালয়ের তালিকায় স্থান পায়। কুরতুবা বিশ্ববিদ্যালয় খাইবার পাখতুনখোয়ার একমাত্র বিশ্ববিদ্যালয়, যা পাকিস্তানের উচ্চ শিক্ষা কমিশনের র‍্যাঙ্কিংয়ে সর্বোচ্চ অবস্থানে রয়েছে। এটি উচ্চ শিক্ষা কমিশনের র‍্যাঙ্কিংয়ে কম্পিউটার সায়েন্স অ্যান্ড ইনফরমেশন টেকনোলজিতে ধারাবাহিকভাবে তৃতীয় অবস্থানে রয়েছে।
কুরতুবা ইউনিভার্সিটি অব সায়েন্স অ্যান্ড ইনফরমেশন টেকনোলজির দুটি ক্যাম্পাস রয়েছে। দুটি ক্যাম্পাসই খাইবার পাখতুনখোয়ায় অবস্থিত। প্রধান ক্যাম্পাস ডেরা ইসমাইল খানে এবং অন্যটি পেশাওয়ারে।
কুরতুবা বিশ্ববিদ্যালয় নিম্নলিখিত স্নাতক, স্নাতকোত্তর এবং ডক্টরেট প্রোগ্রাম প্রদান করে।
রান্নামারি

রান্নামারি হলো মালদ্বীপের লোককাহিনীর এক সামুদ্রিক দানব। লোককাহিনী মতে, এই সামুদ্রিক দানবের ভয়ে তত্কালীন মালদ্বীপবাসী তথষ্ট থাকতো এবং এর অনিষ্ট হতে নিস্তারের জন্য প্রতি মাসে তাকে একজন করে কুমারী নারী দেয়া হতো। পরবর্তীতে, মরক্কো হতে মালদ্বীপে আগত বণিক ও ইসলাম প্রচারকারী আবু আল বারাকাত ইউসুফ বারবারের সহায়তায় এই দানবকে নিবৃত্ত করা সম্ভব হয় এবং এর প্রেক্ষিতে কৃতজ্ঞতাস্বরূপ মালদ্বীপবাসী ইসলাম কবুল করে নেয়।
প্রাচীন ধিবেহী ভাষার শব্দ রান্না অর্থ "সর্বশক্তিমান" এবং মার অর্থ "মহাসাগর"; অর্থ্যাত্ রান্নামারি দ্বারা "সমুদ্রের দেবতা" বুঝানো হয়।
মালদ্বীপের উপকথা অনুযায়ী, আজ থেকে প্রায় এক হাজার বছর আগে সামুদ্রিক দানব রান্নামারির উৎপাত শুরু হয়। উপকথা অনুযায়ী, এই দানব যখন সমুদ্রের তলদেশ থেকে লোকালয়ে পা রাখত, তখন বিকট আওয়াজের পাশাপাশি তার বিশালাকৃতির শরীর জ্বলজ্বল করত, যেন তার পুরো শরীরে রেডিয়াম দেয়া রয়েছে। এটি তাল গাছের চেয়ে লম্বা, পিচের মতো কালো বর্ণের এবং পায়ের আঙ্গুল পর্যন্ত সুদীর্ঘ বাহু বিশিষ্ট এক কল্পিত চরিত্র। প্রতিদিন রাতের বেলা এই দানব সমুদ্রের তলদেশ থেকে উঠে এসে রাজধানী মালের লোকালয়ে পা রাখত এবং এরপর চলত তার ধ্বংসযজ্ঞ। এই দানবটি হাজার হাজার তরুণীকে ধর্ষণ ও হত্যা করেছে বলে বিশ্বাস করা হয়। গল্প-গাঁথা অনুসারে, দ্বীপবাসীরা প্রতিমাসে একত্রিত হয়ে একটি তন্ত্র-অনুষ্ঠানের আয়োজন করতো এবং এরপর তারা দ্বীপের তখনকার সবচেয়ে সুন্দরী কুমারীকে তুলে নিয়ে রান্নামারীর জন্য সমুদ্র সৈকতের একটি মন্দিরে রেখে আসতো যেন সে এতে তু্ষ্ট হয়ে অন্য নারীদের অপহরণ করা থেকে বিরত থাকে।
ইবনে বতুতার বর্ণা অনুসারে, "রাজা সেই সময়কার মালদ্বীপবাসীকে বাধ্য করেন প্রতি মাসে একজন কুমারী মেয়েকে বলি দিয়ে দানবটিকে তুষ্ট করতে। প্রতি মাসের শেষ দিন দ্বীপের মহিলাদের মধ্য হতে রাজার ইচ্ছানুসারে একজন নারীকে নির্বাচিত করা হত। তারপর নির্বাচিত নারীকে একটি মন্দিরে রাত কাটানোর জন্য পাঠানো হতো। পরের দিন সকালে, মহিলাকে মৃত অবস্থায় পাওয়া যেতো এবং দ্বীপবাসীরা তার শেষকৃত অনুষ্ঠানের আয়োজন করতো।"
এই দানবের মূল কাজ ছিল লোকালয়ের যত কুমারী নারী রয়েছে তাদের ধর্ষণ ও হত্যা করা। মাসের পর মাস এই দানবের আক্রমণে মালদ্বীপের সমাজে নারীদের সংখ্যা আশঙ্কাজনক হারে কমতে শুরু করে; চরম আতঙ্কগ্রস্ত হয়ে সময় অতিবাহিত করতে থাকে অধিবাসীরা। এই সমস্যা সমাধানে মালদ্বীপের তৎকালীন রাজা সভাসদদের নিয়ে আলোচনা করে সিদ্ধান্ত নেন যে প্রতি মাসে একজন করে কুমারীকে মন্দিরে রেখে আসা হবে। সিদ্ধান্ত মতো, প্রতি মাসের শেষ দিন সন্ধ্যায় দ্বীপের সবচেয়ে সুন্দরী কুমারীকে সাজিয়ে মন্দিরে নিয়ে শক্ত করে বেঁধে রেখে আসা হতো। পরদিন সকালে গিয়ে দেখা যেতো সেই নারীকে ধর্ষণের পর হত্যা করা হয়েছে। সেই নারীর পরিবারের সদস্যরা তখন তার প্রাণহীন দেহ বহন করে নিয়ে এসে সৎকার করতো।
১২০০ সালের দিকে মালদ্বীপে ইসলাম প্রচারের জন্য আগত মরক্কান পর্যটক আবু আল বারাকাত ইউসুফ বারবার এই ঘটনা শুনে বিস্মিত হন এবং কুমারী নারীর পরিবর্তে তিনি নিজে একরাত সেখানে কাটানোর প্রস্তাব করেন। রাতের বেলা তাকে মন্দিরের ভেতর রেখে আসা হলে তিনি সেখানে কোরআন পাঠ করতে থাকলে দানব তাকে আক্রমণ না-করে সমু্দ্রে ফিরে যায়। তার এই অসাধারণ কর্মকাণ্ডে বিস্মিত হয়ে মালদ্বীপের তৎকালীন বৌদ্ধ ধর্মাবলম্বী রাজা ও জনগণকে ইসলাম ধর্ম গ্রহণ করে এবং এভাবেই মালদ্বীপে ইসলামের আগমন ঘটে।
১৪৯ স্কোয়াড্রন, প্রজাতন্ত্র সিঙ্গাপুর বিমান বাহিনী

সিঙ্গাপুরের বিমান বাহিনী এর ১৪৯ স্কোয়াড্রন, প্রজাতন্ত্র সিঙ্গাপুর বিমান বাহিনী "শিকরা" একটি যুদ্ধবিমান-বোমার স্কোয়াড্রাম যা পাইয়া লেবার বিমানবন্দরে অবস্থিত। স্কোয়াড্রনটি ""অবিচল"" শ্লোগান অনুসারে চলে, যার মাস্কট হিসেবে শিক্রা গ্রহণ করা হয়।
স্কোয়াড্রনটি পায়া লেবার এয়ার বেস এ অবস্থিত ১৪৯ স্কোয়াড্রন ১৯৮৫ সালের ১ জুন আরএসএএফ এর একটি যুদ্ধবিমান স্কোয়াড্রনের ইন্টারসেপ্টর ভূমিকায় কাজ করার জন্য উদ্বোধন করা হয়। ১৯৯৯ সালে এর দশকের গোড়ার দিকে উন্নত এফ - ৫এস / টি টাইগার - ২ যুদ্ধবিমানে রূপান্তরিত হওয়ার আগে স্কোয়াড্রন প্রাথমিকভাবে সুপারসনিক এফ - ৫ই / এফ টাইগার ২ যুদ্ধবিমান পরিচালনা করেছিল। এগুলি নতুন অত্যাধুনিক এভিয়নিক্স দিয়ে পুনরায় সজ্জিত করা হয়েছিল যা বিমানকে বায়ু - থেকে - বায়ু এবং বায়ু - থেকে স্থল মিশন উভয়ই চালানোর ক্ষমতা দেয়। ৫ এপ্রিল ২০১০ সালে প্রতিরক্ষা মন্ত্রী তেও চি হেন পয়া লেবার বিমান ঘাঁটিতে একটি আরএসএএফ অনুষ্ঠানে মার্কিন যুক্তরাষ্ট্রের মাউন্টেন হোম এয়ার ফোর্স বেস থেকে ফিরে আসা পাঁচটি এফ - ১৫এসজি স্ট্রাইক ফাইটারের আগমনের সাথে স্কোয়াড্রনটি পুনরায় আবার উদ্বোধন করা হয়।
লেজের মাঝখানে একটি টোনড ডাউন স্কোয়াড্রন লোগো দিয়ে লেজটি সাজানো হয়েছে এবং বেসে ক্রমিক নম্বর রয়েছে। এটিই একমাত্র ফাইটার স্কোয়াড্রন যা একটি পোকাকে তার মাসকট হিসেবে বেছে নিয়েছে।
স্কোয়াড্রনটি ২০০৭ সালে মার্কিন যুক্তরাষ্ট্র ও থাইল্যান্ডের বিমান বাহিনীর সাথে ফাইভ পাওয়ার ডিফেন্স অ্যারেঞ্জমেন্টস (এফ. পি. ডি. এ) এবং অনুশীলন কোপ টাইগারের আওতায় অনুশীলন বারসামা শিল্ড এবং বারসামা লিমার মতো বেশ কয়েকটি বড় বহুপাক্ষিক মহড়ায় স্কোয়াড্রন সক্রিয়ভাবে জড়িত ছিল। এই স্কোয়াড্রনটি সিঙ্গাপুর আর্মড ফোর্সেস বেস্ট ইউনিট প্রতিযোগিতায় আটবার সেরা ফাইটার স্কোয়াড্রনের পুরস্কারও পেয়েছে। স্কোয়াড্রন পরবর্তী বছরগুলিতে সেরা ফাইটার স্কোয়াড্রন পুরস্কার জিতেছে ১৯৮৬,১৯৮৮,২০০২,২০০৮,২০১১,২০১৩ এবং ২০১৮ সালে।
অসম্ভব (চলচ্চিত্র)

অসম্ভব ২০২৩ সালের একটি বাংলাদেশী নাট্য চলচ্চিত্র। যা অরুণা বিশ্বাস পরিচালিত প্রথম চলচ্চিত্র। সরকারি অনুদানে চলচ্চিত্রটি বাংলাদেশের স্বাধীনতা যুদ্ধ, পারিবারিক সম্পর্ক ও যাত্রাপালার ঐতিহ্য নিয়ে নির্মিত হয়েছে। মূল কাহিনী ও সার্বিক তত্ত্বাবধানে প্রসূন বিশ্বাস মিঠু এবং সংলাপ ও কাহিনী বিন্যাসে ছিলেন মুজতবা সউদ।
‘অসম্ভব’ চলচ্চিত্রে নির্মিত গানের গীতিকার রবীন্দ্রনাথ ঠাকুর, অতুল প্রসাদ সেন, ভৈরব নাথ গঙ্গোপাধ্যায় এবং গাজী মাজহারুর আনোয়ার। গানগুলোতে কণ্ঠ দিয়েছেন অনিমা রায়, চম্পা বণিক।
চলচ্চিত্রটি ২০২৩ সালের ৩ই নভেম্বর বাংলাদেশের ২২টি প্রেক্ষাগৃহে মুক্তি পায়।
ফিরে দেখা

ফিরে দেখা ২০২৩ সালের একটি বাংলাদেশী মুক্তিযুদ্ধভিত্তি চলচ্চিত্র। এটি চিত্রনায়িকা রোজিনা পরিচালিত প্রথম চলচ্চিত্র। চলচ্চিত্রে প্রধান চরিত্রে অভিনয় করেছেন রোজিনা, ইলিয়াস কাঞ্চন, নিরব ও অর্চিতা স্পর্শিয়া। এই চলচ্চিত্রের মাধ্যমে ১৪ বছর পর রোজিনার বিপরীতে ইলিয়াস কাঞ্চন অভিনয় করছেন। 
চলচ্চিত্রটি ২০১৯-২০ অর্থবছরে ৫০ লাখ টাকা সরকারি অনুদান পেয়ে নির্মিত হয়েছে। এর বেশিভাগ দৃশ্য রাজবাড়ীতে গ্রহণ করা হয়েছে।
২০২৩ সালের ১৬ জুন বাংলাদেশের ২২টি প্রেক্ষাগৃহে মুক্তি পায়।
গৌতম হালদার

গৌতম হালদার ( ৯ ডিসেম্বর ১৯৬৩-) কলকাতার ভারতীয় নাট্য জগতের একজন অভিনেতা এবং পরিচালক ছিলেন। তিনি রহড়ার রামকৃষ্ণ মিশন বিবেকানন্দ শতবর্ষ (ভিসি) কলেজ থেকে স্নাতক ডিগ্রি অর্জন করেছেন। 
গৌতম হালদার নান্দীকার থিয়েটার গ্রুপের সদস্য ছিলেন এবং "শেষ সাক্ষাৎকার", "ফুটবল", "ফেরিওয়ালার মৃত্যু", "মেঘনাদবধ কাব্য" এবং "বড়দার" মতো নাটকে অভিনয় করেছিলেন। তার অনেক সফল পরিচালনার মধ্যে "সজন বাদিয়ার ঘাটের" নাম অবশ্যই উল্লেখযোগ্য। "মেঘনাদ বধ কাব্য" যেখানে সঙ্গীত, কবিতা, চালচলন এবং নৃত্যের উপর ভিত্তি করে গৌতমের একক অভিনয়,থিয়েটারের একটি সম্পূর্ণ ভিন্ন ধারায় ছিল। তারপরে তিনি নয়ে নাটুয়া নামে আরেকটি দল শুরু করেন এবং "মেঘনাদধ" "বড়দা" (মুন্সি প্রেমচাঁদের একটি গল্প)", "জাল" (শীর্ষেন্দু মুখোপাধ্যায়ের লেখা), ঠাকুরমার ঝুলি, হাওয়াই, ওথেলো এবং মৈমনসিংহ গীতিকা মঞ্চস্থ করেন। তিনি প্রাচ্য প্রযোজিত সখারাম নাটকের নাম ভূমিকায় অভিনয় করেন। 
মায়া মৃদঙ্গ (২০১৬ ) রাজা সেন (সহ অভিনেতা -ঋতুপর্ণা সেনগুপ্ত, পাওলি দাম, দেবশঙ্কর হালদার)
নীতিশ রায়ের "তদন্ত" (২০১৬) (সহ অভিনেতা - রাহুল ব্যানার্জি, প্রিয়াঙ্কা সরকার, ঋতুপর্ণা সেনগুপ্ত, দেবশঙ্কর হালদার, কৌশিক সেন) ‌ ‌ ‌ 
করুনাময়ী রানী রাসমণি (২০১৭-২০২২)
মুহাম্মদ-আলি শো

মুহাম্মদ-আলি শো (, ; জন্ম: ১৯ জানুয়ারি ২০০৪) হলেন একজন ফরাসি–ইংরেজ পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব রিয়াল সোসিয়েদাদের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় অথবা বাম পার্শ্বীয় আক্রমণভাগের খেলোয়াড় হিসেবে খেলেন।
২০১৯ সালে, শো ইংল্যান্ড অনূর্ধ্ব-১৬ দলের হয়ে ইংল্যান্ডের বয়সভিত্তিক পর্যায়ে অভিষেক করেছিলেন।
মুহাম্মদ-আলি শো ২০০৪ সালের ১৯শে জানুয়ারি তারিখে ফ্রান্সের স্তেঁতে জন্মগ্রহণ করেছেন এবং সেখানেই তার শৈশব অতিবাহিত করেছেন।
শো ইংল্যান্ড অনূর্ধ্ব-১৬, ফ্রান্স অনূর্ধ্ব-১৯, ফ্রান্স অনূর্ধ্ব-২০ এবং ফ্রান্স অনূর্ধ্ব-২১ দলের হয়ে খেলার মাধ্যমে ইংল্যান্ড এবং ফ্রান্সের প্রতিনিধিত্ব করেছেন।
সরকারি ইয়াছিন কলেজ

সরকারি ইয়াছিন কলেজ বাংলাদেশের ফরিদপুর জেলার একটি সরকারি কলেজ। এটি ১৯৬৮ সালে প্রতিষ্ঠিত হয় এবং ১৯৮৭ সালে সরকারিকরণ করা হয়। কলেজটি ফরিদপুর শহরের টেপাখোলায় অবস্থিত।
সরকারি ইয়াছিন কলেজ প্রথম প্রতিষ্ঠিত হয়েছিল "ইয়াছিন মুসলিম হাই স্কুল" নামে। এ এলাকার অল্প শিক্ষিত অথচ প্রবল শিক্ষানুরাগী "ইয়াছিন জমাদ‍ার" নামক ব্যক্তিটির জমি ও অর্থসাহায্যে যার প্রতিষ্ঠা। সে সময়ে শিক্ষা বিস্তারের খুব স্বল্প সংখ্যক মুসলমানই শিক্ষা প্রতিষ্ঠান নির্মানে এগিয়ে আসতেন। তাই ইয়াছিন জমাদারের মতো স্বল্প শিক্ষিত মানুষের পক্ষে এ ধরণের প্রয়াস ছিল সত্যই অকল্পনীয়।
ইয়াছিন মুসলিম হাই স্কুল সময়ের দাবীতে ১৯৬৮ সালে স্থানীয় জনগণ এবং শিক্ষানুরাগী ব্যক্তিদের উদ্যোগে "ইয়াছিন কলেজে" রূপান্তরীত হয়। যা ১৯৮৭ সালে তৎকালীন রাষ্ট্রপতি হুসেইন মুহাম্মদ এরশাদের ঘোষণার মধ্য দিয়ে আজকের সরকারি ইয়াছিন কলেজ, ফরিদপুর নামে পরিচিতি লাভ করে।
কলেজটিতে বিজ্ঞান, মানবিক ও বাণিজ্য বিভাগে উচ্চ মাধ্যমিক ও স্নাতক পর্যায়ের শিক্ষা কার্যক্রম চালু রয়েছে। কলেজটিতে মোট ১২টি বিভাগ রয়েছে। বিজ্ঞান বিভাগে ৪টি, মানবিক বিভাগে ৫টি এবং বাণিজ্য বিভাগে ৩টি। কলেজটিতে বর্তমানে প্রায় ২০৯৭ জন শিক্ষার্থী ভর্তি রয়েছে।
কলেজটিতে একটি সুসজ্জিত পাঠাগার, একটি কম্পিউটার ল্যাব এবং একটি শরীরচর্চা কেন্দ্র রয়েছে। কলেজটিতে বিভিন্ন ধরনের সহশিক্ষা কার্যক্রম চালু রয়েছে, যার মধ্যে রয়েছে সাহিত্য ও বিজ্ঞান সমিতি, সাংস্কৃতিক সমিতি, ক্রীড়া সমিতি ইত্যাদি।
কলেজটি ফরিদপুর জেলার একটি অন্যতম গুরুত্বপূর্ণ শিক্ষা প্রতিষ্ঠান। এটি ফরিদপুরের শিক্ষার মানোন্নয়নে গুরুত্বপূর্ণ ভূমিকা পালন করে আসছে।
ফরিদপুর জেলা প্রশাসন স্কুল এন্ড কলেজ

ফরিদপুর জেলা প্রশাসন স্কুল এন্ড কলেজ (FDASC) বাংলাদেশের ফরিদপুর জেলার একটি বেসরকারি শিক্ষা প্রতিষ্ঠান। এটি ২০২০ সালে জেলা প্রশাসক অতুল সরকারের উদ্যোগে প্রতিষ্ঠিত হয়। বিদ্যালয়টি ঝিলটুলী মহল্লায় অবস্থিত এবং এটি ৬৪ শতাংশ জমির উপর নির্মিত।
FDASC এর ইতিহাস খুবই সংক্ষিপ্ত। এটি ২০২০ সালে জেলা প্রশাসক অতুল সরকারের উদ্যোগে প্রতিষ্ঠিত হয়। বিদ্যালয়টি প্রতিষ্ঠার মূল লক্ষ্য ছিল ফরিদপুর জেলার শিক্ষার মানোন্নয়ন করা।
FDASC কে একটি আধুনিক এবং মানসম্মত শিক্ষা প্রতিষ্ঠান হিসেবে গড়ে তোলার জন্য জেলা প্রশাসন বিভিন্ন পদক্ষেপ গ্রহণ করেছে। বিদ্যালয়টিতে আধুনিক সুযোগ-সুবিধা এবং শিক্ষকদের জন্য প্রশিক্ষণের ব্যবস্থা করা হয়েছে।
জ্ঞানের আলোয় সূরের মূর্ছনায়
নৃত্যের ঝংকার প্রকৃতির মোহনায়
আলোকিত এক স্থান
জেলা প্রশাসন স্কুল।
ডিসি স্যারের স্বপ্নে আদর্শে
এডিসি স্যারের তত্ত্বাবধানে
শিক্ষকদের আন্তরিকতার ছোয়া
লক্ষ্য শুধু কুড়িদের প্রস্ফুটিত করে গড়া।
জ্ঞানে গুনে নীতি আদর্শে
আলোকিত সমাজ বিনির্মানে
সদা জাগ্রত আমাদের এই প্রতিষ্ঠান
লক্ষ্য শুধু শুদ্ধ মানুষ গড়ে
নতুন রূপে দেশ গড়া।
আবদুল হামিদ মিয়া

আবদুল হামিদ মিয়া (১৮৮৭-১৯৭৬) ছিলেন একজন বাঙালি রাজনীতিক ও সমাজসেবক। তিনি রাজশাহীতে মুসলিম লীগ প্রতিষ্ঠায় বিশেষ ভূমিকা পালন করেন এবং পূর্ববঙ্গ আইন পরিষদের সদস্য (এমএলএ) ছিলেন।
আবদুল হামিদ মিয়ার জন্ম ১৮৮৭ সালে ব্রিটিশ ভারতের রাজশাহীর কাদিরগঞ্জে। তার পিতা লাল মোহাম্মদ সরদার দু'বার অবিভক্ত বাংলার লেজিসলেটিভ কাউন্সিলের সদস্য (এমএলসি) ছিলেন।
আবদুল হামিদ মিয়ার স্ত্রী জেবুন নেসা। এই দম্পতীর ১২ ছেলে-মেয়ের মধ্যে প্রথম সন্তান আবুল হাসনাত মোহাম্মদ কামারুজ্জামান বাংলাদেশের প্রথম স্বরাষ্ট্র মন্ত্রী যিনি বাংলাদেশের স্বাধীনতা যুদ্ধ চলাকালে গঠিত অস্থায়ী সরকারের স্বরাষ্ট্র, কৃষি এবং ত্রাণ ও পুনর্বাসন মন্ত্রণালয়ের দায়িত্বপ্রাপ্ত মন্ত্রী ছিলেন। হামিদ মিয়ার পৌত্র এ এইচ এম খাইরুজ্জামান লিটন রাজশাহী সিটি কর্পোরেশনের মেয়র।
হামিদ মিয়ার পিতা লাল মোহাম্মদ সরদার দু'বার অবিভক্ত বাংলার লেজিসলেটিভ কাউন্সিলের সদস্য (এমএলসি) ছিলেন।
আবদুল হামিদ মিয়া রাজশাহী অঞ্চলের মুসলিম লীগের সভাপতির দায়িত্ব পালন করেন। তিনি ১৯৪৬ সাল থেকে ১৯৫৪ সাল পর্যন্ত দুই মেয়াদে অবিভক্ত বাংলা ও পরে পূর্ববঙ্গ আইন পরিষদের সদস্য ছিলেন।
আবদুল হামিদ মিয়া ১৯৭৬ সালে মৃত্যুবরণ করেন।
জোশকো গভারদিওল

জোশকো গভারদিওল (; জন্ম: ২৩ জানুয়ারি ২০০২) হলেন একজন ক্রোয়েশীয় পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ম্যানচেস্টার সিটি এবং ক্রোয়েশিয়া জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় রক্ষণভাগের খেলোয়াড় হিসেবে খেলেন।
২০১৬ সালে, গভারদিওল ক্রোয়েশিয়া অনূর্ধ্ব-১৪ দলের হয়ে ক্রোয়েশিয়ার বয়সভিত্তিক পর্যায়ে অভিষেক করেছিলেন। প্রায় পাঁচ বছর যাবত ক্রোয়েশিয়ার বয়সভিত্তিক দলের হয়ে খেলার পর, তিনি ২০২১ সালে ক্রোয়েশিয়ার হয়ে আন্তর্জাতিক পর্যায়ে অভিষেক করেছেন; ক্রোয়েশিয়ার জার্সি গায়ে তিনি এপর্যন্ত ২৫ ম্যাচে ২টি গোল করেছেন।
জোশকো গভারদিওল ২০০২ সালের ২৩শে জানুয়ারি তারিখে ক্রোয়েশিয়ার জাগরেবে জন্মগ্রহণ করেছেন এবং সেখানেই তার শৈশব অতিবাহিত করেছেন।
গভারদিওল ক্রোয়েশিয়া অনূর্ধ্ব-১৪, ক্রোয়েশিয়া অনূর্ধ্ব-১৬, ক্রোয়েশিয়া অনূর্ধ্ব-১৭, ক্রোয়েশিয়া অনূর্ধ্ব-১৯ এবং ক্রোয়েশিয়া অনূর্ধ্ব-২১ দলের হয়ে খেলার মাধ্যমে ক্রোয়েশিয়ার প্রতিনিধিত্ব করেছেন। ক্রোয়েশিয়ার বয়সভিত্তিক দলের হয়ে তিনি প্রায় ৫ বছরে ২৫ ম্যাচে অংশগ্রহণ করে ৪টি গোল করেছেন।
ব্রেজনোজ কলেজ, অক্সফোর্ড

ব্রেজনোজ কলেজ (বিএনসি) ইউনাইটেড কিংডমের অক্সফোর্ড বিশ্ববিদ্যালয়ের একটি কনস্টিটিউয়েন্ট কলেজ। এটি ১৫০৯ সালে একটি কলেজ হিসাবে প্রতিষ্ঠিত হওয়ার আগে ১৩তম শতাব্দীতে ব্রাসেনোজ হল হিসাবে শুরু হয়েছিল। লাইব্রেরি এবং চ্যাপেলটি ১৭শ শতাব্দীর মাঝামাঝি এবং ১৯শ শতাব্দীর শেষের দিকে এবং ২০শ শতাব্দীর শুরুতে নতুন চতুর্ভুজ যুক্ত করা হয়েছিল।
২০২০-২০২১ সালে নরিংটন টেবিলে (আন্ডারগ্র্যাজুয়েট ডিগ্রি পরীক্ষায় পারফরম্যান্সের একটি অনানুষ্ঠানিক পরিমাপ) ব্রেজনোজ চতুর্থ স্থান অধিকার করে। একটি সাম্প্রতিক অক্সফোর্ড ব্যারোমিটার সমীক্ষায়, ব্রাসেনোসের স্নাতকদের ৯৮% সামগ্রিক সন্তুষ্টি নিবন্ধিত হয়েছে৷ সাম্প্রতিক বছরগুলিতে, ইউকে স্নাতক গ্রহণের প্রায় ৮০% রাজ্য স্কুল থেকে এসেছে।
ব্রেজনোজে বিশ্বের প্রাচীনতম রোয়িং ক্লাবগুলির একটি ব্রেজনোজ কলেজ বুট ক্লাব অবস্থিত৷
অক্সফোর্ডের ব্রাসেনোজ কলেজের ইতিহাস ১৫০৯ সাল পর্যন্ত প্রসারিত, যখন কলেজটি ব্রাসেনোস হলের জায়গায় প্রতিষ্ঠিত হয়েছিল, একটি মধ্যযুগীয় একাডেমিক হল যার নাম ১২৭৯ সালে প্রথম উল্লেখ করা হয়। এটির নামটি হলের দরজাকে সাজানো একটি পিতল বা ব্রোঞ্জের নকারের নাম থেকে এসেছে বলে মনে করা হয়।
কলেজটি ল্যাঙ্কাশায়ার এবং চেশায়ারের সাথে যুক্ত ছিল, এর দুই প্রতিষ্ঠাতা - স্যার রিচার্ড সাটন এবং লিঙ্কনের বিশপ, উইলিয়াম স্মিথ - একটি লিঙ্ক যা বিংশ শতাব্দীর শেষার্ধ পর্যন্ত দৃঢ়ভাবে বজায় ছিল। The first principals navigated Brasenose, with its Catholic sympathisers, through the Reformation and continuing religious reforms. প্রথম প্রিন্সিপালরা ব্র্যাসেনোসে, এর ক্যাথলিক সহানুভূতিশীলদের সাথে, সংস্কার এবং অব্যাহত ধর্মীয় সংস্কারের মাধ্যমে নেভিগেট করেছিলেন।
ইংরেজি গৃহযুদ্ধের সময় বেশিরভাগ ব্রাসেনোস রাজকীয় পক্ষের পক্ষে ছিল, যদিও এটি উভয় পক্ষের উল্লেখযোগ্য জেনারেল এবং পাদ্রী তৈরি করেছিল।
লাইব্রেরি এবং চ্যাপেলটি ১৭শ শতাব্দীর মাঝামাঝি সময়ে সম্পন্ন হয়েছিল, যদিও ব্রাসেনোস ক্রমাগত আর্থিক সমস্যায় ভুগছিল।
ইসিক-কুল

ইসিক-কুল হ্রদ (, ) হল পূর্ব কিরগিজস্তানে পশ্চিমাঞ্চলীয় তিয়েন শান পর্বতমালার একটি বদ্ধ (অর্থাৎ, বহিঃপ্রবাহ ছাড়াই) লবণাক্ত পানির হ্রদ যা কাজাখস্তান থেকে কিরগিজস্তানকে বিভক্তকারী একটি বিভাজক পরিসরের ঠিক দক্ষিণে অবস্থিত। এটি পৃথিবীর সপ্তম গভীরতম হ্রদ, আয়তনের দিক থেকে বিশ্বের দশম বৃহত্তম হ্রদ এবং কাস্পিয়ান সাগরের পর বিশ্বের দ্বিতীয় বৃহত্তম লবণাক্ত পানির হ্রদ। কিরগিজ ভাষায় Issyk-Kul মানে "উষ্ণ হ্রদ"; কারণ এটি অবস্থিত এবং শীতকালে এখানে প্রচণ্ড ঠাণ্ডা পড়ে, কিন্তু লবণাক্ততার কারণে এটি খুব কমই জমাট বাঁধে।
কিরগিজস্তান সরকার এখানে একটি সংরক্ষিত প্রাকৃতিক উদ্যান তৈরি করেছে। ইতিহাসবিদরা এখানে খনন করার সময় ২,৫০০ বছরের পুরনো একটি শহর খুঁজে পেয়েছেন এবং এটি নিয়ে গবেষণা চলছে।
ইসিক-কুল হ্রদ দীর্ঘ, পর্যন্ত প্রশস্ত এবং এর ক্ষেত্রফল । এটি দক্ষিণ আমেরিকার টিটিকাকা হ্রদের পরে বিশ্বের দ্বিতীয় বৃহত্তম পার্বত্য হ্রদ। এটি ভূপৃষ্ঠ হতে উচ্চতায় অবস্থিত এবং এর গভীরতা ।
এই হ্রদে প্রায় ১১৮টি নদী ও স্রোতস্বীনি এসে মিশেছে; এদের মধ্যে বৃহত্তম হল জিরগালাং নদী এবং টুপ নদী।
ইসিক-কুল হ্রদটি দূর প্রাচ্য থেকে ইউরোপে ভ্রমণকারীদের স্থল পথ হিসেবে সুপরিচিত সিল্ক রোডের একটি বিশ্রাম কেন্দ্র ছিল। প্রখ্যাত চৈনিক বৌদ্ধ পণ্ডিত ও ভিক্ষু জুয়ানজাং এই হ্রদের পাশ দিয়ে পরিভ্রমণ করেছিলেন এবং ৭ম শতাব্দীর ঐতিহাসিক ভ্রমণ কাহিনী "গ্রেট ট্যাং রেকর্ডস অন দ্যা ওয়েস্টার্ন রিজিওন" -এ বিস্তারিত উল্লেখ করেছেন। এই হ্রদটি চিং রাজবংশে শাসনামলে চীনা ভূখণ্ডের একটি অংশ ছিল এবং টারবাগাতাই চুক্তির পর আশেপাশের অঞ্চল সহ এটিকে রাশিয়ার নিকট হস্তান্তর করা হয়।
ইসিক-কুলের অনন্য প্রকৃতির ভূবৈচিত্র এবং জলচর পাখি রক্ষা করার জন্য ১৯৪৮ সালে ইসিক-কুল রাজ্য সংরক্ষণ এলাকা প্রতিষ্ঠিত হয় যা ছিলো কিরগিজস্তানের প্রথম প্রকৃতি সংরক্ষণ এলাকা। ১৯৭৫ সালে এটি একটি রামসার সাইট হিসাবে স্বীকৃত পায়। ইসিক-কুল অঞ্চলের প্রশাসনিক সীমানার মধ্যে প্রতিষ্ঠিত ইসিক-কুল জীবমণ্ডল সংরক্ষণ এলাকাটি ২০০০ সালে প্রতিষ্ঠিত ইউনেস্কোর বিশ্ব জীবমণ্ডল সংরক্ষণ জালের অধীনস্থ।
সোভিয়েত যুগে এই হ্রদটি একটি জনপ্রিয় অবকাশ যাপনের কেন্দ্রে পরিণত হয়েছিল, যার উত্তর উপকূলে অসংখ্য আরোগ্যালয়, বিশ্রাম কেন্দ্র এবং অবকাশ গৃহ ছিল। এদের অনেকগুলোই কোলপন-এটা শহরের মধ্যে এবং এর আশেপাশে কেন্দ্রীভূত ছিল। সোভিয়েত রাশিয়া ভেঙে যাওয়ার পর এই অবকাশ কেন্দ্রটি বেশ প্রতিকূল পরিস্থিতির সম্মুক্ষিণ হয়; তবে, বর্তমানে এই ভবনগুলোর সংস্কার চলছে এবং নতুন প্রজন্মের স্বাস্থ্য ও অবসর কাটাতে আগতদের জন্য সাধারণ ব্যক্তিগত বিছানা ও প্রাতঃরাশের ব্যবস্থা করা হচ্ছে।
স্বামী সত্যানন্দ পুরী

স্বামী সত্যানন্দ পুরী (১৯০২ - ১১ মার্চ ১৯৪২), (যার পূর্ব নাম প্রফুল্ল কুমার সেন) ছিলেন একজন ভারতীয় বিপ্লবী এবং দার্শনিক।
প্রফুল্ল কুমার সেন অবিভক্ত বাংলার অধুনা বাংলাদেশের ফরিদপুরে জন্ম গ্রহণ করেন। বাল্যকালেই তিনি ফরিদপুরের অনুশীলন সমিতিতে যোগ দেন। পরে বেলুড়ে রামকৃষ্ণ মিশনের সঙ্গে যুক্ত হন। প্রফুল্ল কুমার কলকাতা বিশ্ববিদ্যালয় এবং শান্তিনিকেতনের বিশ্বভারতী বিশ্ববিদ্যালয়ে প্রাচ্য দর্শন নিয়ে পড়াশোনা করেন। সনাতন ধর্ম ও জাতীয়তাবাদী আদর্শ প্রচারের যুক্ত হন। শান্তিনিকেতনে রবীন্দ্রনাথ ঠাকুরের সংস্পর্শ আসেন এবং রবীন্দ্রনাথ ঠাকুরের দ্বারা উৎসাহিত হয়ে, তিনি ১৯৩২ খ্রিস্টাব্দে থাইল্যান্ড গমন করেন। তার দার্শনিক রচনাসমূহ ও বক্তৃতা থাইল্যান্ডের জনগণ এবং সেখানে বসবাসকারী ভারতীয়ের প্রশংসা লাভ করে। তিনি স্বামী সত্যানন্দ পুরী নামে পরিচিত হন। ১৯৩৯ খ্রিস্টাব্দে তিনি সেখানে থাই-ভারত সাংস্কৃতিক লজ প্রতিষ্ঠা করেন থাইল্যান্ডে সত্যানন্দ চুলালংকর্ন বিশ্ববিদ্যালয়ে তুলনামূলক ধর্মতত্ত্বের অধ্যাপক পদে নিযুক্ত হন এবং তিনি "ডক্টরেট" উপাধি পান। ছয় মাসের মধ্যেই তিনি থাই ভাষা আয়ত্ত করেন। রামায়ণ, মহাত্মা গান্ধীর জীবনী, ভারতীয় দর্শনের বেশ কিছু রচনা এবং জীবনী অনুবাদ করেন। সাহিত্যকর্মে তার কুড়িটিরও বেশী গ্রন্থ প্রকাশিত হয়।
১৯৩৯ খ্রিস্টাব্দে দ্বিতীয় বিশ্বযুদ্ধের শুরুতে স্বামী সত্যানন্দের গঠিত ভারতীয় জাতীয় কাউন্সিল, জ্ঞানী প্রীতম সিং ধিলনের ভারতীয় স্বাধীনতা লীগের সঙ্গে ভারতীয় স্বাধীনতা আন্দোলনের লক্ষ্যে সশস্ত্রভাবে ভারতীয় প্রতিরোধকে সমর্থন করার জন্য জাপানিদের উদ্দীপিত করতে সহায়ক হয়েছিল। বিপ্লবী রাসবিহারী বসুর সঙ্গে যোগ দিয়ে "ইন্ডিয়ান ন্যাশনাল আর্মি" গঠনে সাহায্য করেন। সর্দার প্রীতম সিং ধিলন এবং স্বামী সত্যানন্দ পুরীই প্রথম ইওয়াইচি ফুজিওয়ারা এবং ফুজিওয়ারা কিকানের সঙ্গে জাপানী নীতির বিষয়ে আলোচনা করেন এবং ভারতের স্বাধীনতা আন্দোলনে তাদের সমর্থনের প্রতিশ্রুতি আদায়ে ভারতীয় স্বাধীনতা লীগের এবং আজাদ হিন্দ ফৌজের ভিত্তি তৈরি হয়। 
১৯৪২ খ্রিস্টাব্দের মার্চ মাসে সর্দার প্রীতম সিং ধিলন ও স্বামী সত্যানন্দ পুরী বিমানযোগে টোকিও সম্মেলনের পথে বিমান দুর্ঘটনায় নিহত হন। 
১৯৪২ খ্রিস্টাব্দে থাই-ভারত কালচারাল লজ স্বামী সত্যানন্দ পুরীর স্মৃতিতে "স্বামী সত্যানন্দ পুরী ফাউন্ডেশন" প্রতিষ্ঠা করে। ফাউন্ডেশনের রেফারেন্স লাইব্রেরি-"এসএসপিএফ লাইব্রেরি" টির সংগ্রহে রয়েছে বহু পুরানো এবং বিরল ভারতীয় গ্রন্থসম্ভার। ফাউন্ডেশনটি ভারতীয় সংস্কৃতি, বিশেষ করে রামায়ণের উপর নানা কাজ প্রচারের সাথে জড়িত।
বিড কোলা

বিড কোলা হল একটি পেরুভীয় কোমল পানীয়ের মার্কা। পণ্যটি ইন্ডাস্ট্রিয়া এমবোটেলাডোরা দেল ওরিয়েন্তে এসআরএল দ্বারা ২৫ ফেব্রুয়ারি ২০০৩ এ ট্রেডমার্ক করা হয়। বিড কোলা পেরুর পুকাল্লাপাতে উত্পাদিত হয় এবং উকায়ালি অঞ্চল জুড়ে বিক্রি হয়। বিড কোলা বিক্রি হয় ৩৬২ মিলি কাঁচের বোতলে। বিড কোলার স্লোগান হল ""লা রিকুইসিমা!"" (সবচেয়ে সুস্বাদু!)।
অনুরাধাপুর জেলা

<templatestyles src="Module:Infobox/styles.css"></templatestyles>
অনুরাধাপুর (, ) হলো উত্তর মধ্যাঞ্চল প্রদেশ, শ্রীলঙ্কার একটি জেলা। এর আয়তন ৭,১৭৯ কিমি।
 ২০০১ সালের আদমশুমারি অনুসারে জনসংখ্যা ছিল ৭৪৫,৬৯৩ জন। যাদের মধ্যে ৯০.৭% সিংহলী, ৮.৩% শ্রীলঙ্কান মুর, ০.৭% স্থানীয় শ্রীলঙ্কান তামিল এবং ০.১% ভারতীয় বংশোদ্ভূত তামিল। জনসংখ্যার ৯০% বৌদ্ধ, ৮.৪% মুসলিম, ১.১% খ্রিস্টান এবং ০.৫% হিন্দু। 
বিভাগীয় সচিবালয় জেলা থেকে পরবর্তী প্রশাসনিক বিভাগ গঠন করে।
ক্যাডেট কলেজ ক্লাব লিমিটেড

ক্যাডেট কলেজ ক্লাব লিমিটেড বা সিসিসিএল হল বাংলাদেশের সমস্ত ক্যাডেট কলেজের প্রাক্তন শিক্ষার্থীদের জন্য একটি প্যান-ন্যাশনাল ক্লাব এবং এটি নারায়ণগঞ্জের পূর্বাচল নতুন শহরে অবস্থিত। শাহাদাত মোশাররফ খান (মুকুল) ক্লাবের সভাপতি এবং টিএম শহীদুল ইসলাম মহাসচিব।
ক্লাবটি ২০০৩ সালে বাংলাদেশের ১০টি ক্যাডেট কলেজের প্রাক্তন শিক্ষার্থী এবং তৎকালীন পশ্চিম পাকিস্তানে অবস্থিত সামরিক বিদ্যালয়ের বাঙালি প্রাক্তন শিক্ষার্থী নিয়ে গঠিত হয়েছিল। বর্তমান স্থানে স্থানান্তরের আগে এটি ঢাকার গুলশানে অবস্থিত ছিল।
আক সুনকুর হাজিব

আবু সাইদ আক সানকুর হাজিব (পুরো নাম: "কাসিমুদ দৌলা আকসুঙ্গুর হাজিব") সুলতান প্রথম মালিক শাহের অধীনে আলেপ্পোর সেলজুক গভর্নর ছিলেন। তিনি ১০৮৭ সাল থেকে সিরিয়ার বেশিরভাগ অংশের "প্রকৃত" শাসক হিসাবে বিবেচিত হন। ১০৯৪ সালে দামেস্কের শাসক প্রথম তুতুশ কর্তৃক রাষ্ট্রদ্রোহের অভিযোগে তার শিরশ্ছেদ করা হয়েছিল।
আক সানকুর ছিলেন জেনগি রাজবংশের প্রতিষ্ঠাতা ইমাদুদ্দিন জেনগির পিতা। তার ছেলে জেনগির বয়স যখন ১০ বছর তখন তিনি মারা যান।
১০৮৭ সালে সুলতান প্রথম মালিক শাহ আক সানকুরকে আলেপ্পো এবং হামা এবং এর আশেপাশের অঞ্চলগুলির গভর্নর বানিয়েছিলেন। এ সময়ে তারা অস্থিতিশীল অবস্থায় ছিলেন। পরবর্তীকালে তিনি আট বছর রাজত্ব করেন।
অঞ্চলগুলির শাসক এবং আমিরদের মধ্যে অনেক দ্বন্দ্বের কারণে শহরের অভ্যন্তরে পরিস্থিতি কঠিন ছিল। উচ্চ কর এবং দ্রব্যের মূল্যবৃদ্ধি অপরাধ বৃদ্ধির দিকে পরিচালিত করে।
আলেপ্পো এবং এর পরিবেশের নিরাপত্তা পরিস্থিতি ঠিক করে আক সানকুর সংস্কার শুরু করে। তিনি ইসলামি হুদুদ সক্রিয় করেন, চোর-দস্যুদের বিতাড়িত করেন এবং দুর্নীতির মোকাবেলা করেন। নাগরিক অধিকার রক্ষায় তিনি পুলিশের ব্যবহার বাড়ান। তিনি পুলিশ কর্তৃত্বকে জনগণকে নিয়ন্ত্রণ করার পরিবর্তে সুরক্ষার জন্য ব্যবহার করেছিলেন। আক সানকুর প্রতিটি গ্রাম বা সেক্টরের জন্য "সম্মিলিত দায়বদ্ধতার নীতি" তৈরি করেছিলেন, যার অর্থ ছিল যে যদি একটি গ্রামে চোরদের দ্বারা আক্রমণ করা হয়, পুরো গ্রামটি এটি রক্ষা করার দায়িত্ব ভাগ করে নিবে।
শহরে শৃঙ্খলা তৈরির জন্য তার নীতির কারণে, এটি ব্যবসা এবং চাষের জন্য একটি উপযুক্ত জায়গা হয়ে ওঠে, অর্থনীতি পুনরুদ্ধার হয় এবং মুদ্রাস্ফীতি হ্রাস পায়।
তিনি জনগণকে তাদের মালামাল রাস্তা থেকে সরিয়ে না দেওয়ার জন্য বলেছিলেন, এই বলে যে তিনি নিশ্চয়তা দিয়েছিলেন যে, তাদের মালামাল চুরি হবে না।
ইবনে কালানিসি তার "দ্য হিস্ট্রি অফ দামেস্ক" বইয়ে বলেছেন: তিনি শুধু জনগণের সাথে ছিলেন, তিনি রাস্তা রক্ষা করেছিলেন, শৃঙ্খলা নিশ্চিত করেছিলেন, ধর্মের ব্যাপারে সঠিক আচরণ করেছিলেন, দুর্নীতির আক্রমণ করেছিলেন এবং খারাপ লোকদের সরিয়ে দিয়েছিলেন।
ইবনে কাসির এবং আলি ইবনে আসির তার সম্পর্কে লিখেছেন যে, তার একটি ভাল খ্যাতি ছিল।
প্রথম তুতুশ ১০৯৪ সালের মে মাসে আক সানকুরকে হত্যা করেন।
নারায়ণগঞ্জ প্রেস ক্লাব

নারায়ণগঞ্জ প্রেসক্লাব হল নারায়ণগঞ্জে অবস্থিত সাংবাদিকদের প্রাণের মঞ্চ। বর্তমান সভাপতি আরিফ আলম দীপু ও সাধারণ সম্পাদক রফিকুল ইসলাম জীবন।
নারায়ণগঞ্জ প্রেসক্লাব প্রতিষ্ঠিত হয় ১৯৬৬ সালে।
২০০৩ সালের নভেম্বরে, গার্মেন্টস শ্রমিকরা নারায়ণগঞ্জ প্রেসক্লাব ভাংচুর করেছিল কারণ তারা ভেবেছিল যে এটি বাংলাদেশ নিটওয়্যার প্রস্তুত ও রপ্তানিকারক সমিতির অংশ। তারা ক্লাব থেকে একটি ফ্লোর ভাড়া নিয়েছিল। শ্রমিকরা ৯টা থেকে ৫টা কর্মঘন্টা এবং ওভারটাইম বেতনের জন্য বিক্ষোভ করেছিল সেদিন।
১৯৬৬ সালে নারায়ণগঞ্জ প্রেস ক্লাবের প্রথম প্রতিষ্ঠাকালীন কার্যকরী কমিটির সভাপতি (পাকিস্তান অবজারভার) অধ্যক্ষ সামসুল হুদা এবং সাধারণ সম্পাদক হিসেবে (ইত্তেফাক) হাবিবুর রহমান নির্বাচিত হন।
ফিলিস্তিনী চলচ্চিত্রের তালিকা

ফিলিস্তিন রাজ্য, ফিলিস্তিনি কর্তৃপক্ষ এবং ফিলিস্তিনীদের নির্মিত চলচ্চিত্রগুলির একটি অ-হ (তবে আপাতত এ-জেড) তালিকা - হয় ইসরায়েলের বেসামরিক প্রশাসনের অধীনে এবং ইসরায়েল-অধিকৃত পশ্চিম তীর এবং গাজা উপত্যকায় ।
বাদুল্লা জেলা

<templatestyles src="Module:Infobox/styles.css"></templatestyles>
বাদুল্লা জেলা ( "বাদুল্লা ডিস্ট্রিকায়" ; "পাতুহি মাভাটম") হল শ্রীলঙ্কার উভা প্রদেশের একটি জেলা। বাদুল্লা জেলার সমগ্র জমির আয়তন এবং এর মোট জনসংখ্যা ৮,৩৭,০০০ জন। জেলাটির পূর্ব ও দক্ষিণে মোনারাগালা এবং রথনাপুরা জেলা, উত্তরে আমপারা এবং ক্যান্ডি জেলা এবং পশ্চিমে নুওয়ারা এলিয়া এবং মাতালে রয়েছে। জেলার অর্থনীতি প্রধানত কৃষি খামার এবং পশুসম্পদের উপর নির্ভরশীল।
বাদুল্লা জেলা একটি কৃষিপ্রধান জেলা যেখানে চা এবং বিভিন্ন সবজি চাষ করা হয়। জেলাটি একটি উচ্চ অঞ্চল এবং একটি নিম্ন অঞ্চলে বিভক্ত এবং এদের জলবায়ু এবং ভৌগোলিক বৈশিষ্ট্যও পৃথক পৃথক। জেলার উপরের অঞ্চলটি চা বাগান এবং সবজি চাষের জন্য পরিচিত যেখানে নীচের অঞ্চলটি ধান চাষে বেশি গুরুত্ব দেয়।
এই জেলায় বৌদ্ধ ধর্মের মানুষ সবচেয়ে বেশি (৭২.৬%)। খ্রিস্টান ধর্মের মানুষ সবচেয়ে কম (২.১%)। 
এখানে বেশ কয়েকটি বৌদ্ধ বিহার রয়েছে, তাছাড়া রয়েছে কিছু জলপ্রপাত।
মাশায়খাত আল ইরকা

মাশায়খাত আল ইরকা বা আল ʽ ইরকার শায়কগণ () ছিল একটি নগর-রাষ্ট্র যা দক্ষিণ আরবের প্রটেক্টরেটের অংশ ছিল এবং ১৯ শতক থেকে ১৯৫১ সাল পর্যন্ত বিদ্যমান ছিল। এটি এডেন উপসাগরে মুকল্লা থেকে প্রায় ১৩০ মাইল পশ্চিম-দক্ষিণ-পশ্চিমে অবস্থিত ছিল।
শেখডম ১৯ শতকে প্রতিষ্ঠিত হয়েছিল। ২০ শতকের গোড়ার দিকে আল-ইরকা ব্রিটিশ সাম্রাজ্যের কাছ থেকে বাড়ন্ত চাপে পড়ে। ব্রিটিশরা অঞ্চলে তাদের প্রভাব বাড়িয়ে তুলছিল এবং তারা আল-ইরকাকে এডেন উপসাগরে তাদের জাহাজ চলাচলের জন্য সম্ভাব্য হুমকি হিসেবে দেখছিল। ১৯১৪ সালে ব্রিটিশরা আল-ইরকা আক্রমণ করে এবং আল-ইরকি রাজবংশকে উৎখাত করে। শেখদমটিকে ব্রিটিশ কলোনি এডেনের সাথে যুক্ত করা হয় এবং ১৯৬৭ সাল পর্যন্ত এটি ব্রিটিশ শাসনের অধীনে থাকে।
১৮৮৮ সালে ইরকার শাইখ ব্রিটিশ সাম্রাজ্য থেকে একটি উপবৃত্তি পেয়েছিলেন। উক্ত বছরের এপ্রিল মাসে তার সাথে একটি সুরক্ষা চুক্তি স্বাক্ষরিত হয়।
শেখ আওধ বিন মুহাম্মদ বা দাস ১৯০১ সালের জানুয়ারি মাসে মারা যান। তার স্থলাভিষিক্ত হন শাইখ আহমেদ বিন আওয়াদ বিন মুহাম্মদ বা দাস। ১৯০২ সালের জানুয়ারিতে একটি নতুন সুরক্ষা চুক্তি সম্পন্ন হয়েছিল, যখন তার উপবৃত্তি ৮০ থেকে ১৮০ ডলারে উন্নীত করা হয়েছিল।
শেখ আহমেদ বিন আওধ বা দাস ১৯৩৫ সালের ২১ অক্টোবর মৃত্যুবরণ করেন। তার নাতি, আহমদ ইবনে আবদুল্লাহ ইবনে আবদুল্লাহ ইবনে আওয়াদ বা দাস পরের দিন তার উত্তরসূরি নির্বাচিত হন।
তে , ইরকা ওয়াহিদি বালহাফের অন্তর্ভুক্ত হয়। "
আল-ইরকার শাসকরা "শায়খ আল-ইরকা উপাধি ধারণ করেছিলেন।
১৯৪৬ সালে, আল-ইরকার শেখডমের জনসংখ্যা ছিল ৫০০ জন। আল-ইরকার সংস্কৃতি আরব ও ইসলামী প্রভাবের মিশ্রণ ছিল। অধিকাংশ জনগণ ছিল সুন্নি মুসলিম।
১৯৪৬ সালের একটি প্রতিবেদনে আল-ইরকাকে একটি "ছোট মাছ ধরার গ্রাম" হিসাবে বর্ণনা করেছিল। আল-ইরকা ছিল একটি ছোট কিন্তু সমৃদ্ধ রাষ্ট্র, এবং ইয়েমেন ও আরব উপদ্বীপের মধ্যে বাণিজ্যে এটি গুরুত্বপূর্ণ ভূমিকা পালন করে। শেখত্বটি ইসলামী শিক্ষার একটি প্রধান কেন্দ্র ছিল এবং এটি মুসলিম বিশ্বের সর্বত্র থেকে পণ্ডিতদের আকর্ষণ করত। আল-ইরকার অর্থনীতি ছিল বাণিজ্য ও কৃষিভিত্তিক। আল-ইরকার একটি সমৃদ্ধ কৃষি খাতও ছিল এবং শেখদমটি বিভিন্ন ধরনের ফসল উৎপাদন করত, যার মধ্যে রয়েছে গম, বার্লি এবং খেজুর।